Prova jitlaq minn Malta b'dokumenti foloz li swew €900 u li xtara mingħand żewġ Afrikani

Ir-raġel mill-Kamerun ried jiltaqa' ma' omm it-tarbija tiegħu fi Franza ... jingħata sentenza priġunerija sospiża għal sentejn

Wieħed mill-immigranti li waslu Malta permezz tal-vapur Aquarius ingħata sentenza sospiża wara li kien qed jipprova jitlaq mill-pajjiż bl-użu ta' passaport falz.

Ir-raġel huwa mill-Kamerun u kien arrestat dal-lejl fid-9:00 p.m. hekk kif kien qed jipprova jitlaq lejn Franza.

Huwa qal li xtara d-dokumenti foloz għall-prezz ta' €900 mingħand żewġ Afrikani u quddiem il-Qorti ħalef li ma kienx jaf li dawn id-dokumenti kienu foloz.

Hu ried imur Franza biex jiltaqa' ma' omm it-tarbija tiegħu.

"Sfortunatament il-klijent tiegħi għadda minn ħafna," spjega l-avukat tar-raġel.

"Hu ltaqa' ma' tnejn minn nies li offrewlu l-għajnuna biex imur Franza ... mhux qed ngħidu li ma kisirx il-liġi imma hu xtaq li jingħaqad mill-ġdid mal-familja."

Ir-raġel kien mogħti sentenza ta' sitt xhur priġunerija sospiżi għal sentejn.

"Din id-darba mhux se tmur il-ħabs.

Jekk terġa twettaq att kriminali ieħor fis-sentejn li ġejjin ikollok isservi sitt xhur priġunerija," wissiet il-maġistrat Gabriella Vella.


Il-Ministru Bonnici jisħaq li Franco Debono huwa liberu li jesprimi dak li jħoss

Mistoqsi jekk il-pożizzjoni ta' Franco Debono għadhiex tenibbli, il-Ministru Bonnici wieġeb li teżisti l-libertà tal-espressjoni

Il-Ministru għall-Ġustizzja Owen Bonnici saħaq li l-Kummissarju għal-Liġi Franco Debono igawdi bħal kulħadd mil-libertà tal-espressjoni u għalhekk jista’ jgħid dak li jħoss.

Huwa qal dan meta mistoqsi mill-ġurnalist tal-MaltaToday dwar l-aħħar bloggs ta’ Debono li fihom għajjar lill-Prim Ministru bħala l-aktar politiku korrott u saħansitra insista li

l-kumpanija Egrant hija tiegħu jew ta’ ħadd viċin ħafna.

Mitlub jirreaġixxi għal dan, Bonnici żamm biss ma’ dak li qal il-Prim Ministru, jiġifieri li Debono għandu dritt jesprimi lilu nnifsu.

Mistoqsi jekk il-pożizzjoni tiegħu hijiex tenibbli, ġaladarba qed imeri konklużjonijiet ta’ inkjesta maġisterjali, il-Ministru Bonnici wieġeb biss: “libertà tal-espressjoni.”


Vera li Madonna se tkanta waqt is-serata tal-Eurovision? Daqt inkunu nafu....

Il-biljunarju Iżraeljan Sylvan Adams aċċetta li jħallas l-ispejjeż kollha hu biex Madonna tmur Tel Aviv tkanta waqt l-ispettaklu tal-Eurovision...

Rapporti diversi qed jgħidu illi r-Reġina tal-mużika 'Pop', Madonna, mistennija tiffirma biex tieħu sehem fil-Eurovision li se jsir f'Tel Aviv f'Mejju li ġej.

Diversi rapporti fuq il-midja fl-Iżrael qed jgħidu illi l-biljunarju Iżraeljan Sylvan Adams qed joffri li jħallas l-ispejjeż, biex Madonna tkanta fl-ispettakklu, kollha hu.

Danny Ben Naim, li jaħdem ma' Adams qal illi diskussjonijiet għaddejjin 24 siegħa kuljum man-nies ta' Madonna, bi qbil jidher li se jintlaħaq fil-ġranet li ġejjin.


Il-Partit Nazzjonalista jippreżenta 20 proposta dwar il-kanċer

Il-PN qed jipproponi, fost oħrajn, li jkun hemm screening għal popolazzjoni kollha għall-kanċer tal-prostata

Fil-Jum Dinji kontra l-Kanċer, il-Partit Nazzjonalista ressaq proposti biex tissaħħaħ il-ġlieda kontra din il-marda.

Filwaqt li fakkar illi f'pajjiżna hawn 2,000 każ u 900 mewt kull sena,, l-PN ħabbar 20 proposta dwar il-kanċer.

Il-PN qed jipproponi li jkun hemm screening għal popolazzjoni kollha għall-kanċer tal-prostata.

Jipproponi wkoll li jkun hemm taqsima speċjalizzat għall-kura tal-kanċer tas-sider tal-ogħla kwalità li jkun speċjalizzat biex joffri kura u servizzi relatati lill-pazjenti li jkunu milquta mill-kanċer tas-sider. #

"Bħalissa f'Malta dawk li jinstabilhom il-kanċer tas-sider ilaħħqu mat-350 pazjent fis sena.

Fil-preżent bosta servizzi huma provduti b'mod li mhux ħolistiku.

Din it-taqsima għandha fost l-oħrajn tirrifletti l-linji gwida mħejjija mill-

European Society of Breast Cancer Specialists

(EUSOMA)," fakkar il-PN

Il-PN qal ukoll li ġħadu jkun hemm investiment akbar fir-riċerka, "għaliex pajjiżna jinsab it-tielet mill-aħħar f'dan is-settur u jerġgħu joħorġu l-

post-doc grants

biex tkun faċilitata r-riċerka fil-qasam tal-kanċer fl-Università ta' Malta.

Ir-riċerka hi ċ-ċavetta biex negħlbu l-kanċer u pajjiżna għandu jagħti sehmu ukoll."

Il-Kelliem tal-Oppożizzjoni għas-Saħħa Stephen Spiteri qal li jeħtieġ li nżidu

screenings

oħrajn li jsiru għal tipi differenti ta' kanċer, li sfortunatament jinsabu fuq quddiemnett fil-lista tal-kanċer, li qed jolqtu lill-popolazzjoni.

Huwa qal li għandhom jiżdiedu l-

iscreenings

li jsiru b'sistema ta'

population based

, biex jiġi faċilitat li l-kanċer jinstab fl-aktar stadju bikri, b'mod partikolari għall-kanċer tal-għonq tal-utru.  Spiteri qal li hawn bżonn aktar appoġġ psikoloġiku speċjalizzat għat-tfal li jkollhom il-kanċer, il-ġenituri tagħhom u lis-staff.

Hawn bżonn ukoll sapport għat-tfal. li xi ħadd mill-ġenituri tagħhom ikun qed jesperjenza l-kanċer, u għandu jiġi studjat kif dan is-servizz ta' assistenza psikoloġika lit-tfal jingħata wkoll f'Għawdex.

L-MEP Francis Zammit Dimech qal li diġà ħa bosta inizjattivi f'dan il-qasam fosthom biex tkun riveduta direttiva sabiex jkun regolat il-livell permissibbli ta' sustanzi li jikkawżaw il-kanċer fuq il-postijiet tax-xogħol u biex il-Pjattaforma Nazzjonali tal-Kanċer tissieħeb mal-

Association of European Cancer Leagues Association

sabiex dawn jaqsmu fl-imkien prattiċi tajbin u jkomplu joffru servizzi tal-aqwa kwalità lill-Maltin u l-Għawdxin.

Huwa qal li stieden bosta għaqdiet Maltin għal laqgħat fi Brussell biex dawn jieħdu sehem attiv fit-tfassil tal-politika Ewropea dwar il-kanċer, u fl-aħħar jiem ġie varat manifest li jinkludi wkoll ideat tal-għaqdiet Maltin.

L-eks Deputat tal-PN Michael Asciak qal li l-Partit Nazzjonalista irid li jkun hemm aktar fondi tal-Unjoni Ewropea kif ukoll nazzjonali li jiġu allokati f'attivitajiet u f'kampanji

long-term

li jqajmu kuxjenza, u li jgħinu fil-prevenzjoni fil-komunitajiet.

Dan biex titqajjem  kuxjenza akbar, u promozzjoni għall-benesseri fil-komunitajiet.


'In-nisa mhumiex tonn' - Il-PD jisħaq li hu kontra l-kwoti għan-nisa fil-Parlament

Skont il-PD, il-kwoti se jfissru pass lura mill-progress

‘In-nisa mhumiex tonn,’ saħaq il-Partit Demokratiku u għaldaqstant iddikjara lilu nnifsu kontra l-kwoti għan-nisa fil-Parlament.

Fi stqarrija, il-PD saħaq li l-introduzzjoni tal-kwoti għan-nisa tkun tfisser pass lura mill-progress li laħqu s’issa, minflok pass ‘l quddiem.

“Din il-forma ta’ diskriminazzjoni pożittiva hija inġusta, degradanti, u fundamentalment mhix demokratika,” tisħaq l-istqarrija.

“Għidniha qabel, u nerġgħu ngħiduha.

In-nisa mhumiex tonn, u m’għandhomx ikunu suġġetti għall-kwoti.

Qed twaqqa’ l-mara meta tintroduċi kwoti, bħallikieku ma jistgħux jirnexxu bil-ħiliet tagħhom,” saħqet id-Deputat Marlene Farrugia.

Dwar dan tkellmet ukoll il-kandidata għall-Parlament Ewropew Cami Appelgren li insistiet li l-ugwaljanza bil-kwoti, u “l-użu ta’ soluzzjonijiet superfiċjali,” se jinħolqu aktar problemi milli nsolvu.”

Tal-istess opinjoni kien id-Deputat Kap tal-PD Timothy Alden li saħaq li “jekk irridu ngħinu lin-nisa, ejja nagħtuhom s-setgħa, u mhux ninsultawhom jew inwaqqgħuhom billi nimponu kwoti superfiċjali fuq il-pajjiż.”

L-istqarrija temmet tisħaq li l-PD saħaq li huwa jemmen fl-ugwaljanza bejn l-irġiel u n-nisa u għalhekk qiegħed jiddikjara li huwa kontra kwoti skont il-ġeneru fil-Parlament, li fi kliemu, għalkemm tidher diskriminazzjoni pożittiva, xorta tibqa’ forma ta’ diskriminazzjoni.


Raġel jeħel sentejn ħabs oħra u se jintbagħat lura n-Niġerja

Ir-raġel, li diġa jinsab il-ħabs ħati ta' traffikar tad-droga, jigdem u jattakka gwardjan tal-ħabs

Priġunier Niġerjan, diġa ħati ta' traffikar tad-droga, ingħata sentejn ħabs fuq is-sentenza li diġa qed jiskonta u ġie mmultat €5,000.

Dan talli attakka u gidem gwardjan tal-ħabs.

In-Niġerjan attakka u gidem lill-gwardjan fil-Kwartieri tal-Pulizija fil-Furjana wara li qalulu li se jerġgħu jibgħatuh in-Niġerja.

Hu qed jiskonta sentenza ta' 10 snin priġunerija.

Apparti s-sentenza l-Qorti ddikjarat lin-Niġerjan immigrant illegali u talbet lill-Uffiċjal Prinċipali tal-Immigrazzjoni biex dan jiddeportah malli jkun skonta s-sentenza jintbagħat lura pajjiżu.


L-AD tinsisti li l-Kostituzzjoni ma tibqax marbuta mar-reliġjon Kattolika

L-Alternattiva Demokratika (AD) tgħaddi numru ta' proposti għar-Riforma Kostituzzjonali, fosthom tfakkar dwar il-bżonn li l-Parlament ma jkunx dritt esklussiv għall-PN u l-PL

“Il-Kostituzzjoni ta’ Malta għandna nqisuha bħala dokument ħaj li jirrifletti l-valuri u l-aspirazzjoinijiet tal-poplu Malti.”

Dan qalu Carmel Cacopardo Chairperson ta’ Alternattiva Demokratika l-bieraħ waqt laqgħa kordjali ta’ Alternattiva Demokratika mal-kumitat koordinattiv dwar ir-riforma kostituzzjonali immexxi mill-President tar-Repubblika Marie-Louise Coleiro Preca.

“Ir-riforma kostituzzjonali”, żied jgħCarmel Cacopardo, “għandha tirrifletti dan il-fatt, għax il-pajjiż illum fir-realtà jħaddan pluraliżmu etiku u dan għandu jkun rifless fil-kostituzzjoni reveduta.

Għaldaqstant, flok mal-kostituzzjoni tintrabat ma reliġjon waħda, dik Kattolika Appostlika Rumana, għandha tiddikjara rispett lejn kull reliġjon kompatibbli mal-istat demokratiku.”

“Il-Kostituzzjoni, fil-forma li għandna illum,” żied jgħid Cacopardo “hi prodott ta’ diskussjoni u kompromessi kkonsolidati fuq medda ta’ kważi 60 sena.

Uħud mill-kompromessi li wasslu għall-kostituzzjoni li għandna illum, idarsuna meta nħarsu lejhom mil-lenti tagħna tal-lum.

Irridu nifhmu, imma, l-kuntest li fih tfasslu dawk il-kompromessi u li wasslu biex il-pajjiż iħoll il-kobba li kellu quddiemu dakinnhar.

Biex intejbu l-kostituzzjoni li għandna illum jeħtieġ li nibnu fuq il-kompromessi tal-bieraħ biex anke a bażi tal-esperjenzi tul is-snin bħala pajjiż naslu għal soluzzjonijiet aħjar milli irnexxielhom jaslu għalihom ta’ qabilna.”

Waqt il-laqgħa, saret diskussjoni preliminari li fiha d-delegazzjoni ta’ Alternattiva Demokratika ddiskutiet mal-kumitat immexxi mill-President tar-Repubblika u magħmul ukoll minn rapprezentanti tal-Partit Nazzjonalista u tal-Partit Laburista l-proposti għal tibdil fil-kostituzzjoni li ser tkun qed tipproponi Alternattiva Demokratika.

Carmel Cacopardo emfasizza li l-proposti li se tagħmel Alternattiva Demokratika ilha titkellem dwarhom.

Huwa emfasizza l-ħtieġa ta’ tibdil fil-liġijiet elettorali biex “il-vot ta’ kull Malti u Maltija jkun jgħodd u li l-proporzjonalità bejn il-voti f’elezzjoni ġenerali u s-siġġijiet parlamentari ma tkunx dritt esklussiv tal-PN u tal-PL imma li dan ikun japplika għal kulħadd, soġġett għal threshold nazzjonali ta’ 2.5%.”

Mina Tolu, attivist LGBTIQ u kandidat ta’ Alternattiva Demokratika għall-Parlament Ewropew, emfasizzat li "mhux xi aħbar ġdida li Alternattiva Demokratika qed tinsisti għal bilanċ bejn il-ġeneri fil-Parliament.

Dan għandu jkun bilanċ mhux biss bejn in-nisa u l-irġiel, imma ukoll ta' persuni li ma jidentifikaw ruħhom mal-ebda wieħed minn dawn il-ġeneri.”

Alternattiva Demokratika iddiskutiet ukoll  il-ħtieġa li l-President tar-Repubblika jkun elett minn kulleġġ elettorali li jkun iktar wiesa’  mill-Parlament u li f’dan il-proċess għandhom ikunu involuti ukoll il-Kunsilli Lokali.

Carmel Cacopardo emfasizza l-ħtieġa li l-kostituzzjoni tkun tipproteġi l-ambjent kif ukoll li kull ċittadin Malti jkollu d-dritt li jfittex lill-Gvern jekk dan jonqos milli jieħu passi adegwati biex ikun assigurat dan il-ħarsien.

Flimkien mad-dritt għal referendum propozittiv dan għandu jwassal għal tisħiħ tal-proċess demokratiku.

“Fil-ġimgħat li ġejjin”, ikkonkluda Carmel Cacopardo, “Alternattiva Demokratika se tgħaddi lill-kumitat immexxi mill-President tar-Repubblika dokument dettaljat bil-proposti kollha ta’ Alternattiva Demokratika.”


Qabda ta' 	€11-il miljun f'kokaina fil-Freeport

Sitt kontenituri b'10 Kg droga kokaina kull wieħed għall-valur ta' madwar €11-il miljun

Id-Dipartiment tad-Dwana għadu kif għamel qabda kbira ta' droga b'valur ta' €11-il miljun.

Din il-qabda seħħet wara li kontejner kien spezzjonat fil-Freeport, liema kontejner kien telaq mill-Amerika ta' isfel u kien waqaf f'Malta qabel ma jibqa' sejjer lejn Lvant Nofsani.

B'kollox ġew eżaminati 532 kontenitur u nstab li sitta minnhom kellhom basktijiet tal-plastik mimlijin b'sustanza bajda f'likwidu żejtni.

B'kollox f'kull kontenitur kien hemm 10 Kg minn din is-sustanza, biex flimkien jgħoddu għat-total ta' 60 Kg

Eżaminazzjoni li saret nhar it-Tlieta wriet illi d-droga kienet mija fil-mija pura.

L-investigazzjonijiet għadhom għaddejjin.


Il-kurja tispjega kif fl-2018 żewġ terzi taż-żwiġijiet saru bil-Knisja

Dan jinkludu żwiġijiet li jsiru bejn Maltin u Maltin u Maltin ma' barranin, fosthom anke żwieġ bejn koppji li qabel kienu miżżewġa biss biċ-ċivil

L-Arċidjoċesi ta’ Malta ppubblikat analiżi tal-istatistika taż-żwiġijiet għall-2018 u li fiha saħqet li żewġ terzi taż-żwiġijiet li jsiru bejn Maltin u Maltin u bejn Maltin ma’ barranin huma rreġistrati bil-Knisja.

Fi stqarrija, il-Kurja spjegat kif in-numru ta’ żwiġijiet bil-Knisja fis-sena 2018 kien ta’ 1,192, biċ-ċifra tinkludi wkoll 62 żwieġ f’Malta li ġie konvalidat u li ma jiġux inklużi fit-total ta’ żwiġijiet bil-Knisja mogħtija fil-Parlament.

Żwieġ konvalidat ifisser żwieġ ta’ koppji li kienu żżewġu ċivilment biss u li aktar tard għażlu li jiżżewġu wkoll bil-Knisja.

It-total ta’ żwiġijiet bil-Knisja bejn koppji barranin kien ta’ 73 koppja.

Jekk wieħed inaqqas iż-żwiġijiet bejn koppji barranin, in-numru ta’ żwiġijiet bil-Knisja bejn koppji Maltin u bejn koppji li parti minnhom kienet Maltija, kien ta’ 1,119.

Mill-banda l-oħra, in-numru ta’ żwiġijiet ċivili fl-2018 kien ta’ 1,423 iżda dan jinkludi wkoll żwiġijiet bejn koppji tal-istess stess, żwiġijiet bejn koppji li żżewġ t-tieni darba u żwiġijiet bejn koppji barranin.

It-total ta’ żwiġijiet ċivili bejn koppji barranin kien ta’ 850.

Jekk wieħed inaqqas iż-żwiġijiet bejn koppji barranin, in-numru ta’ żwiġijiet ċivili bejn koppji Maltin u bejn koppji li parti minnhom kienet Maltija, kien ta’ 573.

Għalhekk, it-total ta’ żwiġijiet (ċivili u bil-Knisja) f’Malta fl-2018 kien ta' 2,614 u t-total ta’ żwiġijiet bejn koppji Maltin u bejn koppji li parti minnhom kienet Maltija kien ta’ 1,692.

L-istatistika turi wkoll li mit-total ta’ żwiġijiet f’Malta bejn koppji Maltin ma’ Maltin, u Maltin ma’ barranin, 66% għażlu żwieġ bil-Knisja, u 34% iżżewġu biċ-ċivil.

Dan ifisser li żewġ terzi taż-żwiġijiet li saru bejn koppji Maltin u bejn koppji Maltin ma’ barranin huma żwiġijiet bil-Knisja.


Il-Gvern Malti qed isegwi l-każ ta' Malti maqtul fis-Somalja

Skont rapporti jidher li l-grupp Iżlamista Al Shabaab ħa responsabilità tal-qtil.

Dalgħodu raġel Malti, paul Anthony Formosa, li kien qed jaħdem fuq sit ta' kostruzzjoni f'Bossasso, is-Somalja, instab mejjet.

Hu kien qed jaħdem bħala Manager għal P&O Ports, sussidjarja tal-kumpanija DP World ibbażata f'Dubaj,

Fi stqarrija l-Ministeru għall-Affarijiet Barranin Malti qal illi se jkun qed isegwi l-każ u jippublika iktar informazzjoni jekk ikun hemm żviluppi sinjifikanti.


Jaqlgħulhom qalbhom għal-leave u jaqilgħu bejn €300 u €400 inqas minn ħaddiema bħalhom

Numru ta’ carers li jaħdmu fl-Isptar ta’ Għawdex jilmentaw mal-gazzetta ILLUM dwar pagi, kundizzjonijiet, teħid ta’ leave u uniformijiet... il-gazzetta ILLUM titkellem mal-UĦM

Diversi carers tal-kuntrattur JF Services li jaħdmu fl-Isptar Ġenerali ta’ Għawdex ilmentaw mal-ILLUM dwar l-impjieg tagħhom fosthom kif qed jitħallsu ħafna inqas mill-ħaddiema tal-Gvern li jagħmlu xogħol  eżatt bħalhom, kif lanqas għandhom uniformi, id-diffikultà biex ħaddiem jieħu l-leave kif ukoll li ma jiħdux ċerti allowances li jingħataw lil ħaddiema oħrajn.

Il-Union Ħaddiema Magħqudin  -  Voice of the Workers tefgħet ħafna mit-tort fuq il-Gvern u kif dan joħroġ kuntratti li jkunu qosra ħafna, bil-konsegwenza li l-kuntrattur ma jkunx jista’ joffri s-serħan il-moħħ li jixraqlu ħaddiem u li jikkostitwixxi impjieg li mhux prekarju.

‘Basta equal pay for equal work...’

Ħaddiema fil-kariga ta’ carers li tkellmu mal-gazzetta ILLUM sostnew illi carers li jaħdmu bħalhom eżatt, fl-istess post qed jaqilgħu bejn €300 u €400 aktar filwaqt li jieħdu wkoll numri ta’ allowances, primarjament, wieħed għal xogħol matul il-lejl u ieħor għar-riskju li jkollhom fil-ħidma mal-pazjent.

“Aħna m’għandna xejn, basta equal pay for equal work.

Dan apparti li jsiru korsijiet bħala żvilupp fil-karriera u aħna Alla jbierek ma nistgħu nagħmlu xejn u l-paga dejjem tibqa’ l-istess.”

Waħda mill-ħaddiema iżda qalet illi l-akbar problema li qed jiffaċjaw hija biex jieħdu l-leave.

“Vera trid tippjana minn qabel, imma mhux hekk!

Minn sena qabel u xorta m’għandekx  ċertezza li se jingħatalek.

Jaqgħlulna qalbna ta’ veru biex nieħdu leave, li huwa dritt tagħna.

Allura dan sew?” jistaqsi.

Il-kuntrattur qed jimxi mal-kuntratt li tah il-Gvern...

Din il-gazzetta tkellmet ma’ Gian Paul Gauci, Assistent Direttur tal-Unjin.

“Il-kuntrattur qed jimxi mal-kuntratt li tah il-Gvern,” ifakkar Gauci li jgħid illi huwa l-kuntratt li joħroġ il-Gvern jew entità li jrid jinbidel.

Huwa sostna li l-kuntrattur, f’dan il-każ JF Services, jimxi ma’ dak li jgħid il-kuntratt u dawk il-benefiċċji stipulati hemm.

Ta’ min ifakkar ukoll li l-liġi ma tagħmilx differenza bejn ħaddiema tal-Gvern u ħaddiema tal-kuntrattur anke fl-istess post xogħol.

Dan ifisser illi kif qiegħda l-liġi bħalissa jekk il-Gvern fl-isptar ta’ Għawdex iħallas lill-carers tiegħu (pereżempju) €7 fis-siegħa u l-kuntrattur iħallas lill-carers tiegħu €6 fis-siegħa ma tkunx inkisret il-liġi għax kull impjegtur ikun ħallas l-istess paga għall-istess xogħol għall-ħaddiema tiegħu.

Kemm il-UĦM kif ukoll il-General Workers’ Union (GWU) qed jaħdmu biex din is-sitwazzjoni tinbidel u l-kunċett ta’ ‘Equal Pay for Equal Work’ ikun jgħodd għall-ħaddiema kollha.

Jiġifieri li kulħadd ikollu l-istess paga kemm jekk tal-Gvern u anke jekk mal-kuntrattur.

“Suppost il-Gvern kien wiegħed li għall-istess xogħol kull persuna jkollha l-istess paga,” qal Gauci.

Spjega li jekk carer tal-Gvern ikun jibda minn skala 16 u jibqa’ tiela’ sa 13, lill-carers tal-kuntratt, il-Gvern ipoġġihom fuq skala 16 ‘step 1’ u allura b’paga ta’ madwar €13,530 fis-sena jew madwar €1,040 fix-xahar qabel it-taxxa.

“Huwa l-Gvern li jrid idaħħal l-allowances u l-extras imbagħad.

Il-kuntrattur mhux marbut li jagħti dawn,” sostna Gauci dwar il-ħlasijiet li semmew il-ħaddiema.

Intant, dwar it-teħid tal-leave Gauci sostna illi kien hemm problema illi fil-kumpanija ħadd ma kien jieħu ħsieb jorganizza l-leave.

Huwa qal illi fuq din il-kwistjoni se jinħoloq ‘leave planner’ biex kollox ikun iktar organizzat.

Il-ħaddiema li kellmu lil din il-gazzetta sostnew illi l-kumpanija lanqas biss tathom uniformi ta’ carer u jmorru għax-xogħol bil-ħwejjeġ tagħhom.

“Darba kien hemm waħda marret il-Mater Dei, it-tobba ta’ hemmhekk lanqas riedu jemmnu li hija carer.”

Gauci sostna illi l-problema hija li l-kuntratti tant qed jingħataw għal żmien qasir li l-kuntrattur ma tantx ikun jista’ jinvesti fil-ħaddiema tiegħu.

Intant dwar korsjiet li qed jingħataw lill-ħaddiema tal-Gvern u mhux lil tal-kuntrattur, Gauci qal illi l-korsijiet li għalissa dawn  qed jingħataw lill-ħaddiema tal-Gvern.

Hu m’eskludiex iżda li f’xi punt fil-futur dawn jingħataw ukoll lill-ħaddiema tal-kuntrattur.

Din mhux l-ewwel darba li din il-gazzetta rrapportat dwar ħaddiema fl-Isptar ta’ Għawdex.

Fil-fatt nhar il-Ħadd it-18 ta’ Novembru l-ILLUM kienet irrapportat kif ħaddiema oħrajn, din id-darba li jaħdmu mal-kumpanija Signal 8 kienu qed jitħaddmu b’kuntratti li jiskadu kull tliet xhur.

F’dan il-każ ukoll minkejja li impjegatur għandu dritt iħaddem persuna b’kuntratt ta’ ftit xhur biss, Signal 8 kienu qalu lil din il-gazzetta li dan jiġri minħabba li l-kuntratti li jingħataw mill-Gvern ikunu ta’ perjodu qasir ħafna.


Ġlieda oħra fi skola ... il-Pulizija jintervjenu f'Ħal Qormi

Jissejħu l-Pulizija jekk kif tqum ġlieda kbira fi skola f'Ħal Qormi

Wara li

lbieraħ kien hemm ġlieda fl-iskola ta' Pembroke

, illum f'Ħal Qormi, kellhom jerġgħu jissejħu l-Pulizija minħabba ġlieda li qamet fl-istess skola.

Il-Pulizija kkonfermat ma' dan is-sit illi seħħ dan l-inċident, għalkemm qalu wkoll li ħadd ma weġġa u ħadd ma kien arrestat.

Netnews.com qed jirrappurtaw illi l-iskola hija dik ta' Sant'Injazju u li l-ġlieda kienet bejn studenti u membri tal-istaff.


Theddida ta' bomba fil-Qorti

Kollox reġa' għan-normal fil-Belt Valletta

Kollox reġa' għan-normal, hekk kif it-theddida ta' bomba fil-Qorti ta' Malta sfumat fix-xejn.

Dalgħodu f'operazzjoni konġunta, Uffiċjali tal-Explosive Ordinance Disposal flimkien ma' membri oħra tal-Korp tal-Pulizija kienu fuq il-post sabiex jindagaw dwar din it-theddida.

Minkejja dan, fl-aħħar ħin is-sitwazzjoni reġgħet lura għan-normal fil-Qorti u l-madwar.


'Il-Gvern irid jieħu f'idejh ir-raba' biex jagħtiha lil min irid hu' - PN

Il-Partit Nazzjonalista jressaq mozzjoni biex ikun emendat avviż legali dwar it-trasferiment ta' qbiela

Il-Partit Nazzjonalista ressaq għadd ta’ proposti u mozzjoni fil-Parlament biex jiġi emendat avviż legali li fi kliem il-PN se joħloq diffikultajiet serji u ġodda għat-trasferiment ta' qbiela minn ġenerazzjoni għall-oħra.

“Minflok, il-Gvern se jkun qed qed jinċentiva l-ispekulazzjoni tal-art li sal-lum hija maħduma, u b'dawn ir-regolamenti ġodda se jieħu lura f'idejh ir-raba' biex jagħtiha lil min irid hu,” saħaq il-Partit Nazzjonalista.

Kien għalhekk li l-Partit Nazzjonalista qed jipproponi li:

Titneħħa r-restrizzjoni li art, li magħha hemm bini, ma tistax tiġi trasferit.

Jiżdiedu l-aħwa tal-kerrej u n-neputijiet tal-kerrej fil-lista ta' persuni li favur tagħhom tista' tiġi trasferita jew tintiret il-qbiela.

Jitneħħa l-obbligu li bidwi

bona fede

jkun reġistrat bħala

full-time

jew

part-time

biex raba' tkun tista' tiġi trasferita f'ismu jekk ma jkunx qarib tal-kerrej.

Se jibqa' l-obbligu li bidwi jkun reġistrat mad-Direttur tal-Agrikoltura.

Persuni li temmew studji fl-agrikoltura fl-aħħar 10 snin (minflok 5 snin) ikunu jistgħu jingħataw raba' b'rata preferenzjali ta' kera għal 10 snin (minflok 5 snin).

Kull applikant jingħata d-dritt ta' appell minn deċiżjonijiet meħuda mill-Awtorità taħt ir-Regolamenti.

Waqt konferenza tal-aħbarijiet, il-kelliema tal-Oppożizzjoni Marthese Portelli u Edwin Vassallo saħqu li l-PN qed iressaq dawn l-emendi biex ikun żgurat li art agrikola tingħata biss lil min ġenwinament irid jaħdem ir-raba' għal skopijiet ta' agrikoltura.

“L-għan aħħari tal-Partit Nazzjonalista f'dan il-proċess huwa li jkun hawn proċess mill-aktar ġust u effettiv ta' trasferiment tal-qbiela fl-interess tal-eluf ta' Maltin u Għawdxin li jaħdmu r-raba' tal-Gvern għal skopijiet ta' agrikoltura,” saħqu l-kelliema.

Preżenti għall-konferenza kien hemm ukoll il-Kelliem tal-Oppożizzjoni dwar it-Trasport u l-Infrastruttura Toni Bezzina u l-Kelliem tal-Oppożizzjoni dwar iż-Żgħażagħ, l-iSport u l-Ġlieda kontra l-Obeżità Ryan Callus.

Il-Ministeru jwieġeb u jisħaq li kellu jkun dan il-Gvern li sema' u fehem il-bdiewa

Intant, b'reazzjoni, il-Ministeru għa-Trasport, l-Infrastruttura u l-Proġetti Kapitali saħaq li l-kelliema tal-Oppożizzjoni kkonfermaw li l-isfida tat-trasferiment tal-art agrikola ilha ġejja minn diversi snin preċedenti u qatt ma ttieħdet azzjon

"Kellu jkun dan il-Gvern li jisma’ u jifhem lill-bdiewa u li qiegħed jindirizzaha bis-sħiħ," saħaq il-Ministeru.

Fakkar li l-Gvern kien ħejja u ppubblika l-istrateġija nazzjonali agrikola fl-2018 u ddeskriva din bħala deċiżjoni importanti għas-sostennibilità tas-settur.

"Min-naħa tiegħu, il-Gvern jibqa’ kommess li jħares lejn il-liġijiet u fejn hemm bżonn idaħħal fis-seħħ, kif fil-fatt għamel, emendi biex ikompli jtejjeb il-kundizzjonijiet u jgħin lill-bdiewa Maltin u Għawdxin," temmet tgħid din l-istqarrija.


Filmat | Ħaż-Żebbuġ jibki t-telfa ta' Joe Attard li miet wara inċident bil-logħob tan-nar

L-inċident kien seħħ fis-26 ta' Jannar li għadda, biswit il-kamra tan-nar ta' San Ġużepp ta' Ħaż-Żebbuġ

Dalgħodu, Ħaż-Żebbuġ qam maħsud bil-mewt ta' Joe Attard, wieħed mill-irġiel li kien sofra ġrieħi gravi f'inċident li seħħ fis-26 ta' Jannar li għadda, biswit il-kamra tan-nar ta' San Ġużepp ta' Ħaż-Żebbuġ.

Attard, li kellu 58 sena, kien ilu jiem fil-periklu tal-mewt wara li sofra minn ħruq estensiv.

Kienu ħafna dawk li sellmu l-memorja ta' Joe Attard, b'mod partikolari l-partitarji tal-Każin San Ġużepp u l-Banda de Rohan li Attard tant kien iħobb.


Tliet snin ħabs u multa għal raġel li ttraffikka d-droga

Huwa wieġeb ħati wara li ġie arrestat nhar il-Ġimgħa li għadda

Raġel ingħata sentenza ta’ tliet snin ħabs wara rejd li sar fir-residenza tiegħu fil-Gżira u li matulha nstabet id-droga lesta biex tkun ittraffikata.

Ir-raġel, li għandu 48 sena, tressaq akkużat li kien qed jitraffika l-kokaina, u b’pussess ta’ kokaina u erojina li ma kinux għall-użu personali.

L-akkużat wieġeb ħati tal-akkużi miġjuba kontrih.

Il-Maġistrat Doreen Clarke tagħtu sentenza ta’ tliet snin ħabs u multa ta’ €1,000


Eks impjegat ta' bank jitressaq akkużat li seraq data importanti u kunfidenzjali

Fil-Qorti nstema' kif l-akkużat ipprova jibgħat din l-istess informazzjoni lil kompetitur tal-bank

Raġel li kien jaħdem ma’ bank u li qed ikun akkużat li seraq informazzjoni importanti u qasamha ma’ kompetitur tal-bank, ingħata l-ħelsien mill-arrest.

L-akkużat, li għandu 36 sena, qed ikun akkużat li għamel użu ħażin minn mezzi ta’ kommunikazzjoni u li kiser is-segretezza bankarja.

L-Ispettur Shaun Friggieri, li qed imexxi l-prosekuzzjoni, qal lill-Qorti li r-raġel seraq data kunfidenzjali mingħand il-bank li miegħu kien qed jaħdem u pprova jibgħatha lil kompetitur.

L-akkużat qed iwieġeb mhux ħati tal-akkużi, bil-prosekuzzjoni tgħid li r-raġel dejjem ikkopera fl-investigazzjoni.

Il-Prosekuzzjoni talbet li l-ismijiet ma jixxandrux anke għax il-Pulizija għadha għaddejja bl-investigazzjoni tagħha fuq partijiet terzi li setgħu wettqu reati aktar gravi.

Madanakollu, l-avukat tal-bank qal li huwa fl-interess pubbliku li jixxandar isem l-avukat, anke jekk l-isem tal-bank għandu jinżamm mistur.

Min-naħa tagħha, il-Qorti ddeċidiet li l-ismijiet ma jixxandrux.

Laqgħet ukoll it-talba għall-ħelsien mill-arrest, bl-akkużat jintalab iħallas €4,000 depożitu u €5,000 garanzija personali.


Sentenza oħra ta' ħabs għal Maximillian Ciantar misjub ħati mill-ġdid ta' hit and run

Fl-2014 Ciantar ħabat u tajjar mara u baqa' sejjer l-istess kif għamel fl-2010 meta tajjar żewġt ibniet ta' 11-il sena

Iż-żagħżugħ Maximilian Ciantar ingħata sentenza ta’ disa’ xhur ħabs wara li nstab ħati mill-Maġistrat Claire Stafrace Zammit li f’Lulju tal-2014 kien ħabat, tajjar mara u baqa’ sejjer.

Iżda dan ma kienx l-ewwel każ ta’ Ciantar, hekk kif fl-2010 kien instab ħati li tajjar żewġt ibniet ta’ 11-il sena waqt li kienu qed jaqsmu minn fuq zebra crossing.

Dakinhar, Ciantar kien baqa’ sejjer, b'waħda mit-tfal tagħmel jien fil-periklu tal-mewt.

Minn dakinhar huwa ttella’ l-Qorti diversi drabi.

F’dan il-każ huwa kien qed jiffaċċja 14-il każ ta’ akkuża fosthom li kiser sentenza sospiża u li kiser ordni ta’ probation.

Għal darb’oħra, il-liċenzja tas-sewqan tiegħu ġiet sospiża għal sentejn.

Dan l-aħħar każ kien seħħ fi Triq Zerafa fil-Marsa meta Ciantar, li kien qed isuq il-karozza ta’ ommu, kien ħabat ma’ vettura misjuqa minn mara.

Il-mara kienet ħarġet mill-karozza biex tkellmu iżda x-xhieda li kienu fuq post qal li Ciantar qalilha li jekk riedet kien lest jerġa’ jidħol fil-karozza tagħha, kif fil-fatt għamel.

Huwa kien akkużat ukoll li hedded lill-mara, li tajjarha u li ħarab minn fuq il-post.

Dwar il-każ kien sar rapport u Ciantar kien instab jistaħba fid-dar ta’ nanntu f’Ħal Qormi.

Meta nstab, Ciantar kien ma jiflaħx u x'aktarx kien taħt l-effett tad-droga u kellu jiddaħħal l-Isptar.

Fl-2012, l-istess Ciantar kien instab fil-pussess tad-droga waqt li kien rikoverat l-Isptar.

Sena qabel dan il-każ, kien ukoll ingħata sentenza ħabs wara li hedded lill-ġurnalisti fil-Qorti.


It-tarbija bil-meninġite taqleb għall-aħjar

...tarbija oħra tinsab rikoverata fl-ITU iżda l-kundizzjoni tagħha ma għandha x'taqsam xejn mal-meninġite

Qed taqbel għall-aħjar it-tarbija ta’ ftit ġimgħat li tinsab rikoverata fit-Taqsima tal-Kura Intensiva tal-Isptar Mater Dei, wara li ħarġitilha l-meninġite.

Qalet dan kelliema għall-Ministeru tas-Saħħa waqt laqgħa mal-membri tal-midja li matulha l-Awtoritajiet tas-Saħħa assiguraw li ma hawn l-ebda lok ta' allarm anke jekk fl-aħħar jiem żviluppaw każi ta' mard rari mhux relatat.

Il-kelliema spjegat li t-tifel ta’ erba’ snin li tilef ħajtu ftit tal-jiem ilu bil-meninġite kellu sistema immunitarja dgħajfa ħafna u dan wassal biex ġismu ma felaħx jiġġieled lill-marda, minkejja li kien imlaqqam.

Insistiet li l-każ tat-tarbija, li wkoll għandha l-meninġite, mhux relatat ma’ dak tat-tifel li tilef ħajtu.

Din it-tip ta’ infezzjoni hija trattabbli b’antibijotiċi.

Intant, antiċipat ukoll xi rapporti li setgħu jidhru fil-jiem li ġejjin u li setgħu qajmu xi ftit ta’ allarm, hekk kif tarbija oħra ta’ tmien xhur iddaħħlet l-isptar Mater Dei tbati mill-kundizzjoni tas-

Septicaemia

, fi ftit kliem, infezzjoni fid-demm.

Din it-tarbija tinsab rikoverata fit-Taqsima tal-Kura Intensiva tat-tfal tal-Isptar Mater Dei bil-każ ma għandu xejn x’jaqsam mal-meninġite.

L-Awtoritajiet tas-Saħħa assiguraw li m’hemm l-ebda lok ta’ allarm li hawn xi tip ta’ epidemija, la fl-isptar u lanqas fil-komunità.

Insistew li dawn it-tliet każi huma separati minn xulxin anke jekk żviluppaw f’perjodu tant qrib ta’ xulxin.

Spjegaw li ta’ kull sena pajjiżna jkollu ammont żgħir ta’ każi simili ta’ mard rari.

Dwar it-tilqim, il-kelliema qalet li l-Gvern għandu pjan li jespandi t-tilqim li jkun offrut anke jekk huwa kunfidenti bit-tilqim li jingħata preżentament.


Jgħajjar giddieba u tradituri lil Deputati oħra li qed jitkellmu mingħajr ma juru isimhom

Mario Galea jgħajjar beżżiegħa u giddieba lil Deputati Nazzjonalisti li qed jitkellmu mal-midja b'mod anonimu

Id-Deputat Nazzjonalista Mario Galea, li hu wkoll wieħed mill-aktar persuni viċin il-Kap Nazzjonalista Adrian Delia, ħadha kontra Deputat ieħor li skont it-Times of Malta ċempel magħha jilmenta għal mod “mgħaġġel” li bih issejjaħ il-Grupp Parlamenatri Nazzjonalista.

Skont it-Times of Malta, id-Deputat li tkellem magħha lmenta għax il-Grupp Parlamentari, li mistenni jitlaqqa’ llejla, ssejjaħ ftit sigħat qabel mingħajr ma ngħatat l-ebda aġenda.

Iżda dlonk wieġeb Mario Galea li fuq Facebook iddeskriva lil dan id-Deputat mhux magħruf bħala “giddieb li qed jitradixxi lin-Nazzjonalisti li vvutawlu.”

Galea saħaq li dan il-Membru Parlamentari irid ikompli jagħmel ħsara lill-Partit tiegħu stess u fakkru li mhux l-ewwel darba li l-Grupp Parlamentari ssejjaħ minn filgħodu għal filgħaxija.

“Taħt it-tmexxija tad-Deputat Simon Busuttil qatt ma rċevejna aġenda qabel…Dawn id-Deputati jaħsbu li ma nafux min huma.

Ħalfu li jkissru l-PN għall-ambizzjoni personali tagħhom.

Imisshom jisħtu.

Jien mhux coward bħalhom.

Jien nikteb b’ismi,” temm jgħid Galea.


'Il-housing soċjali mhijiex kirja permanenti' - Il-PM jappella għall-bidla fil-mentalità

Dawk li qed jibbenefikaw mill-housing soċjali għandhom jagħmlu spazju għal persuni oħra, jekk is-sitwazzjoni tagħhom taqleb għall-aħjar.

Dan qalu l-Prim Ministru Joseph Muscat waqt it-tnedija ta’ proġett ta’ €50 miljun f’housing soċjali.

Dan il-proġett se jkun iffinanzjat mill-Fond għall-Iżvilupp Nazzjonali u Soċjali li jimmaniġja d-dħul mill-bejgħ taċ-ċittadinanza.

Fid-diskors tiegħu, il-Prim Ministru insista li l-Istat qiegħed hemm biex jgħin lil dawk l-aktar fil-bżonn iżda insista li jekk is-sitwazzjoni tal-ħajja ta’ persuni residenti f’housing soċjali tinbidel, għandu jkun hemm sistemi oħra li jagħtu l-appoġġ lil dawn l-individwi, iżda l-appartament jintuża għal persuni oħra li jkunu aktar fil-bżonn.

Kien għalhekk li insista li l-housing soċjali mhijiex kirja permanenti iżda għandu jkun hemm bidla fil-mentalità.

“Dan mhux se japplika għal dawk li bbenefikaw minn housing soċjali taħt skemi tal-passat,” qal Muscat, waqt li insista li dan hu mod ġdid kif wieħed għandu jibda jħares lejn is-sitwazzjoni.

Preżentament, 3,000 persuna jinsabu fuq il-lista jistennew li jingħataw appartament bil-Prim Ministru jisħaq li 89% ta’ dawn il-każijiet ilhom fuq il-lista tal-istennija minn qabel l-2013.

Se jinbnew 500 mitt appartament f'diversi lokalitajiet

Dan il-proġett ta’ €50 miljun ewro se jkun qed jara l-binja ta’ 500 appartament, bil-Prim Ministru jiddeskrivih bħala l-akbar investiment fil-housing soċjali għal diċenji.

Skont il-Memorandum of Understanding, iffirmat bejn dan il-fond u l-Awtorità tad-Djar, dan il-proġett se jkun qed jara l-binja ta’ dawn l-appartamenti f’diversi lokalitajiet.

Il-Kap Eżekuttiv tal-Awtorità tad-Djar, Leonid McKay saħaq li l-pjan huwa li dawn l-appartamenti jkunu mifruxa madwar Malta biex ma jkunx hemm konċentrazzjoni f’ċertu lokalitajiet biss.

Il-lokalitajiet identifikati huma Raħal Ġdid, Ħal Kirkop, ir-Rabat, Ħaż-Żabbar, Ħal Luqa, iż-Żurrieq, is-Siġġiewi, il-Qrendi u Wied il-Għajn.

Intant, tul il-konferenza, il-Prim Ministru insista li dan il-proġett ma għandux ikun konfuż ma’ housing affordabbli.

Fakkar li dan is-settur se jkun indirizzat b’riforma fis-suq tal-kera.

Is-sena li għaddiet, il-Gvern kien ressaq

il-White Paper dwar il-kirjiet privati

liema White Paper il-Gvern qal li qed iressaqha biex joħloq aktar stabbilità fis-suq.

Fost il-miżuri li ppropona u li l-aktar li tkellem dwarha kien hemm dik dwar il-bżonn li jkun hemm durata minima, jiġifieri li kuntratt ta’ kirja privata ma jistax ikun iqsar minn perjodu ta’ żmien.

L-ILLUM kienet żvelat li

l-Gvern qed iħares lejn minimu ta’ sena

li iżda tkun ikkumplimentata b’inċentivi fiskali għal dawk li jagħmlu kuntratti li huma itwal minn hekk.


Arrest malli wasal Malta; Involut f'ċirku ta' pick pocketing fil-Belt

Il-Pulizija kienet ilha ġimgħat sħaħ għaddejja bl-osservazzjoni tagħha

Wara ġimgħat ta' investigazzjoni, il-Pulizija arrestat raġel ta' 47 sena mir-Rumanija wara diversi każijiet ta' serq li qed ikun suspettat li wettaq.

Ir-raġel ġie arrestat mal-wasla tiegħu ġewwa l-Ajruport Internazzjonali ta' Malta.

Jidher li r-Rumen huwa involut f'ċirku ta' pick pocketing fil-Belt Valletta.

Il-Pulizija għadha qed tinvestiga l-każ.


Akkomodazzjoni ġdida għall-istudenti  u qraba ta' pazjenti Għawdxin

Dan wara ftehim li ntlaħaq mal-komunità reliġjuża tal-Franġiskani

Il-Ministru għal Għawdex Justyne Caruana ħabbret li ntlaħaq ftehim mal-komunità reliġjuża tal-Franġiskani biex Villa Lauri sservi bħala post ta’ akkomodazjoni għall-istudenti Għawdxin u anke għall-qraba ta’ nies rikoverati fl-isptarijiet f’Malta.

Din l-akkomodazzjoni se jkollha spazju għal 33 persuna.

Il-Ministru Caruana spjegat li l-Ministeru għal Għawdex ilu jaħdem għal dawn l-aħħar xhur biex tinstab soluzzjoni kemm għall-futuq qarib kif ukoll dak aktar fit-tul biex l-istudenti Għawdxin ikollhom postijiet affordabbli fejn joqogħdu.

Caruana spjegat kif saru diversi taħdidiet biex instab sit biex jilqa’ fih studenti u familjari tal-morda qrib l-Università ta’ Malta.

Caruana qalet li din hi miżura tal-baġit li ser tkun qed titwettaq u hi l-bidu ta’ aktar inizjattivi f’dan il-qasam.

Spjegat kif il-Ministeru qed jaħdem fuq pjan ħolistiku u tanġibbli biex jassisti l-istudenti u l-familji tagħhom fejn jirrigwardja l-problema tal-kera.

Apparti minn hekk fakkret li kif imħabbar ukoll fil-baġit, ser jiġu mnedija aktar miżuri biex jiffaċilitaw il-ħajja tal-istudenti Għawdxin li qed ikomplu jistudjaw f’Malta kif ukoll lil dawk il-qraba li għandhom nies rikoverati f’Malta.


Mit-tradiment sal-kostituzzjoni: ġlied intern fil-partiti (1)

Bħalissa ħafna attenzjoni tinsab fuq Adrian Delia u l-Partit Nazzjonalista. Imma dak li qed jiġri fil-PN l-ewwel darba li qed jiġri? L-ILLUM tagħti ħarsa lejn l-akbar ġlidiet interni fil-PL u l-PN mill-Indipendenza ’l hawn...

Bħalissa ħafna attenzjoni tinsab fuq Adrian Delia u l-Partit Nazzjonalista.

Imma dak li qed jiġri fil-PN l-ewwel darba li qed jiġri?

L-ILLUM tagħti ħarsa lejn l-akbar ġlidiet interni fil-PL u l-PN mill-Indipendenza ’l hawn...

Bħalissa għajnejn dawk li jsegwu x-xena politika lokali hija fuq il-Partit Nazzjonalista u l-ġlied intern li għaddej fl-istess partit.

Stejjer ta’ intriċċi u ġlied intern, stejjer ta’ tradiment u attentati biex jitneħħa l-kap jew jinqasam il-partit.

Imma forsi fil-vena tal-preżent ħafna jinsew illi dak li qed jiġri fil-Partit Nazzjonalista llum ġara matul is-snin fl-istess PN u ġara wkoll fil-Partit Laburista, bl-istess intensità, korla u drammatiċità.

Il-gazzetta ILLUM tagħti ħarsa lejn l-aktar mumenti politikament storiċi illi matulhom kien hemm ċaqlieq seżmiku fil-partiti.

Il-mumenti meta kien hemm sfida diretta fil-konfront ta’ Kap ta’ partit minn grupp ta’ nies jew individwi fl-istess grupp li jmexxi.

Illum, fl-ewwel parti tal-ħarsa lura se nfakkru fil-waqa’ tal-Gvern Laburista fl-1998 wara li l-eks PM Laburista u ‘salvatur’ għal ħafna Laburisti Dom Mintoff ħadha kontra l-eks PM Laburisa Alfred Sant.

Se nagħtu ħarsa wkoll lejn kif Ġorġ Borg Olivier kellu ribelljoni u tneħħa “bil-pulit” minn Kap tal-Partit Nazzjonalista biex minfloku kien elett Eddie Fenech Adami.

- Gvern Laburista ġdid jitwaqqa’ mis-salvatur tal-Laburisti

Is-sajf tal-1998 kien wieħed jaħraq.

Sajf illi matulu l-Gvern li kien imexxi Alfred Sant iffaċja waħda mill-agħar kriżijiet interni li qatt għadda minnhom il-Partit Laburista fl-aħħar 20 sena.

Sant kien beda numru ta’ proġetti biex tkun riġenerata l-Kottonera u fost dawn il-proġetti kien hemm dak tal-Waterfront tal-Birgu, il-moll tal-Birgu.

Kien dan li prima facie waqqa’ lill-Gvern hekk kif Mintoff m’aċċettax li l-art pubblika tingħata lill-privat bħala parti minn dan il-proġett.

Imma din kienet biss parti żgħira tal-kwistjoni kollha li tmur lura għall-1996 meta dakinhar Mintoff kien ħareġ bħala kandidat fuq it-Tieni Distrett li jinkorpora l-Kottonera u kien qal illi għamel dan b’numru ta’ kundizzjonijiet.

Mintoff kien sinonimu mal-Kottonera hekk kif kien ukoll popolari f’dan id-distrett illi fih twieled, ħadem u llum huwa mfakkar permezz ta’ monument fi Pjazza Paolino Vassallo.

Imma fid-disgħinijiet dan il-politiku kien sar it-‘traditur’ u l-‘Ġuda’ għal ħafna Laburisti, inkluż għall-Prim Ministru tal-lum Joseph Muscat li kien qal illi l-Malta Labour Party (MLP) ma kienx se jafda lil min lagħab il-logħba ta’ ħaddieħor.

Kien qed jimplika għan-narrattiva Laburista dak iż-żmien popolari u kredibbli li kien hemm laqgħat bejn Mintoff u l-Partit Nazzjonalista, speċifikimanent l-eks Viċi Kap tal-PN Guido De Marco, biex Mintoff iwaqqa’ l-Gvern.

Il-Partit Laburista u l-Gvern għaddew minn prattikament sena ta’ ġlied intern, tgħajjir u eventwlament telfa kbira li reġgħet tefgħatu fl-oppożizzjoni bla mistenni.

Jitħabbar il-Baġit u jibda l-inkwiet

Il-Gvern Laburista ressaq it-tieni Baġit tiegħu, li fih kien ħabbar numru ta’ miżuri li ma niżlu xejn tajjeb mal-poplu.

L-inqas popolari kienet żieda fil-kontijiet tad-dawl u l-ilma, dakinhar biex tibda tissolva problema ta’ dejn fil-korporazzjoni Enemalta li kif nafu kibret u kompliet tiggrava sal-2013.

Nhar is-7 ta’ Novembru wasal l-ewwel stallett Mintoffjan hekk kif dan astjena fuq vot finanzjarju dwar il-Baġit.

Jekk Gvern jitlef vot dwar il-baġit awtomatikament ikun ingħata vot ta’ sfiduċja.  Dakinhar kienet l-Ispeaker Miriam Spiteri Debono li ‘salvat’ lill-Gvern bil-casting vote.

Il-Gvern Laburista kellu maġġoranza ta’ siġġu wieħed biss u allura dak ta’ Mintoff kellu sinifikat qawwi u eventwalment detrimentali.

Fit-18 ta’ Novermbru Mintoff jerġa’ jastjeni f’żewġ voti ta’ żewġ Ministeri oħrajn.

Għal darb’oħra l-Gvern isalva grazzi għal Spiteri Debono.

Fid-dawl ta’ dan l-affront qawwi intern mill-akbar ġgant politiku Laburista sa dak iż-żmien, Sant mar għand id-delegati u talab vot ta’ fiduċja li rebaħ b’99.3%.

Sussegwentement Mintoff għamel diskors twil fil-Parlament, bil-pajjiż kollu mwaħħal mar-radjijiet jisma’ d-diskors ta’ Mintoff.

Kien diskors qawwi ħafna u li fih attakka mhux darba lil Sant, il-Baġit li kien ressaq, il-valuri li kien iħaddan l-MLP taħt Sant u l-vot ta’ fiduċja li kien ressaq l-istess Mexxej Laburista quddiem id-delegati.

L-ilma baqa’ jbaqabaq biex f’Marzu 1998, il-Gvern ma rebaħx vot ta’ fiduċja li ressaq il-Kap tal-Oppożizzjoni Eddie Fenech Adami u l-Partit Nazzjonalista.

Id-dibattitu kien jiċċentra l-aktar mas-sħubija ta’ Malta fl-Unjoni Ewropea hekk kif il-Gvern Laburista kien, skont il-programm elettorali tiegħu, waqqaf l-applikazzjoni ta’ Malta biex issir membru tal-Unjoni Ewropea.

Il-moll tal-Birgu...iċ-ċirasa fuq il-kejk!

L-affarijiet fil-Partit Laburista komplew jiħraxu sew hekk kif il-Gvern ressaq mozzjoni illi permezz tagħha ta b’ċens l-mollijiet, bini u dritt ta’ irmiġġ fil-Birgu lill-Port Kottonera Ltd, il-kumpanija magħżula biex tmexxi u twettaq il-proġett tal-Kottonera.

Mintoff kien oġġezzjona għall-mod kif kien sar il-kuntratt u kif se jkun limitat l-użu tal-post mil-pubbliku.

Hu kien ukoll qajjem b’saħħa l-każ tal-għoti tal-Forti Sant’Anġlu lill-Ordni tal-Kavallieri, għal dak il-famuż falkun.

Sussegwentement Mintoff reġa’ vvota kontra l-mozzjoni u allura kontra l-Gvern bil-konsegwenza li din l-art ma setgħetx tgħaddi għand il-privat u l-proġett ma setax jibda.

‘Traditur u Ġuda’

Minn hemmhekk l-affarijiet iggravaw hekk kif l-għada tal-vot dwar il-mozzjoni, Sant niżel il-Birgu fejn konferenza tal-aħbarijiet inbidlet f’mass meeting żgħir, fuq il-moll.

Hemmhekk Sant tilef il-kalma u l-‘cool and relax’ li tant kien ħeġġeġ lin-nies iżommu u għajjar lil Mintoff ‘traditur’ filwaqt li talbu biex jirreżenja.

Ħamest ijiem wara Sant reġa’ mar il-Kottonera u għal darb’oħra, b’mod simboliku, fil-Pjazza Gavino Gulia f’Bormla, talab lil Mintoff biex jirreżenja.

L-għada, nhar l-14 ta’ Ġunju 1998, Sant kien rabat il-mozzjoni dwar il-proġett tal-Kottonera ma’ vot ta’ fiduċja, xi ħaġa li Mintoff appella biex ma ssirx għax hu baqa’ jsostni li ma jridx iwaqqa’ lill-Gvern jew ineħħi lil Sant.

Iżda Sant kien determinat li jew ikompli jew imur għall-ġudizzju tal-poplu mill-ġdid.

Mintoff kien saħansitra mar fuq l-istazzjon tal-Partit Nazzjonalista, li kien għadu kemm twaqqaf, biex f’intervista ma’ Pierre Portelli spjega kif hu kien kontra l-proġett tal-Kottonera.

Konferenza Ġenerali taħraq...firda fl-MLP

Kollox beda jilħaq il-qofol tiegħu f’Konferenza Ġenerali tal-MLP illi fiha Sant kien iddikjara gwerra kontra l-PN f’diskors jaħraq filwaqt li l-eks Ministru tat-Trasport Joe Debono Grech kien għamel diskors ieħor qawwi ħafna kontra Mintoff.

Folla ta’ Laburisti kienu stennew barra l-Parlament, fi Pjazza San Ġorġ u laqgħu lil Mintoff, sa snin qabel meqjus bħala ‘salvatur’, bit-tgħajjir ta’ ‘traditur’ u ‘Ġuda’.

Jingħad li Debono Grech kien saħansitra prova jħebb għal Mintoff fil-Parlament.

Fl-10 ta’ Lulju maġġoranza qawwija ta’ Delegati kienu vvotaw skont ix-xewqa ta’ Sant biex tissejjaħ elezzjoni.

L-eks Deputat Mexxej tal-MLP George Abela, irreżenja għax ma qabilx li l-partit imur għal elezzjoni.

Il-Partit Laburista, b’total ta’ 124,220 vot tilef l-elezzjoni b’distakk ta’ 12,800 vot.

Wara l-elezzjoni ġenerali l-inkwiet fil-Partit Laburista kompla b’akkużi serji ta’ tbagħbis ta’ voti fil-konfront tal-elezzjoni tal-1992.

Kien allegat illi Pawlu Muscat eks Sindku ta’ Bormla kien imdaħħal f’din il-kwistjoni kollha.

Muscat sussegwentement tneħħa minn Sindku għar-rabja ta’ bosta attivisti Laburisti Bormliżi li riedu illi jkun hu li jibqa’ Sindku.

Sant qatt ma reġa’ kien elett Prim Ministru wara l-1996 u dan hekk kif tilef ir-referendum tal-Unjoni Ewropea, tilef l-elezzjoni tal-2003 u reġa’ tilef l-elezzjoni tal-2008 anke jekk bi ftit iktar minn 1,000 vot biss.

1971-1977 – Deputati Nazzjonalisti jivvutaw mal-Gvern fuq il-kostituzzjoni

Issa ejja nħarsu lura u lejn in-naħa l-oħra tal-ispettru politiku.

George Borg Olivier kien rebaħ l-elezzjoni tal-1962, meta dik is-sena l-Partit Nazzjonalista kien rebaħ b’maġġoranza ta’ 50%, filwaqt li l-Partit Laburista, immexxi minn Mintoff kiseb 32% tal-voti biss.

Il-Partit Ħaddiema Nsara ta’ Toni Pellgrini u l-Partit Demokratiku ta’ Herbert Ganado kisbu 8% tal-voti kull wieħed.

Wara l-kisba tal-Indipendenza bil-Monarkija tibqa’ tirrappreżenta l-Kap tal-Istat, Borg Olivier kien reġa’ rebaħ elezzjoni ġenerali oħra, dik tal-1966, meta ħadd ma ġab maġġoranza assoluta.

Minkejja dan il-PN kien qabeż lil Mintoff bi 8,000 vot u kellu sitt siġġijiet aktar fil-Parlament.

Iżda kif jgħid Henry Frendo fil-bijografija tiegħu ta’ Borg Olivier ‘Patrijott Liberali Malti’: “Sakemm partit ikun minn fuq jikkmanda, jinsa jew jinjora d-diffetti, jittraskura t-titjib anke tiegħu stess, ikun imħabbat jew aljenat mill-Gvern tiegħu stess, x’aktarx b’inqas ħin għall-affarijiet tal-partit.”

“Malli jitlef u jinqala’ ’l barra, jibda l-eżami tal-kuxjenza, tibda tiċekċek ftit il-fiduċja għamja, tikber il-kritika interna u r-rakkomandazzjonijiet biex l-istrutturi u l-atteġjament u l-attivitajiet jaġġornaw ruħhom, jirrinventaw ruħhom jew jinbidlu radikalment, forsi anke biex jinbidlu n-nies u jtiru l-irjus ukoll.

Dan jiġri lil kull partit politiku wara kull telfa elettorali.”

Dan Frendo qalu meta kien se jibda jirrakkonta s-snin ta’ wara t-telfa tal-1971 li rat lill-Perit Mintoff isir Prim Ministru ta’ Malta.

Huwa kien kiseb 50.8% tal-vot u kellu maġġoranza ta’ siġġu wieħed fil-Parlament.

Frendo jfakkar illi minkejja l-qasma eventwali fil-PN u x-xewqa tal-maġġoranza skjaċċanti tad-deputati Nazzjonalisti biex Borg Olivier jitlaq minn Kap tal-PN, huwa kien għamel ċerti kisbiet importanti u bena immaġini b’saħħitha ta’ Prim Ministru.

Borg Olivier kellu apppoġġ qawwi fost l-attivisti Nazzjonalisti, imma mhux wisq fil-Grupp parlamentari tiegħu, forsi simili ħafna għas-sitwazzjoni ta’ Adrian Delia bħalissa.

Fil-bijografija ta’ Frendo, l-1974 hija mlaqqma bħala l-aktar sena ta’ sfida għal Ġorġ Borg Olivier.

Il-PN kien qed jikkontempla bidliet fih innifsu hekk kif il-klima politika f’pajjiżna bdiet tiħrax sew b’diversi attakki u vendikazzjonijiet u kontro-attakki u vendikazzjonijiet.

Iżda l-Kap tal-PN kien itttratena fuq il-kwistjoni u serraħ fuq tliet fatturi ewlenin.

Dawn huma 1) li kien irrispettat bħala Kap minn bosta speċjalment dawk li skont il-ktieb ta’ Frendo, Mintoff kien isibhom bħala ‘ta’ rashom sħuna’ 2) dawk li fil-PN u forsi lil hinn ukoll kienu meqjusin bħala l-eċċessi ta’ Mintoff, li min-naħa l-oħra kien għaddej bi programm ta’ miżuri soċjali, drittijiet ġodda u leġiżlazzjoni bħaż-żwieġ ċivili u 3) Biża’ fil-PN minn qasma, forsi wkoll l-istess biża’ li teżisti llum.

Imma l-qasma fil-Grupp Parlamentari ġiet l-aktar grazzi għat-tibdiliet li l-Prim Ministru Mintoff ried illi jagħmel fil-Kostituzzjoni, b’dawk lealissimi lejn Borg Olivier jgħidu illi din kienet biss skuża biex jitneħħa l-Kap Nazzjonalista.

Kien kważi l-Grupp Parlamentari kollu li ma bediex jaqbel ma’ Borg Olivier bi Frendo jfakkar fil-ktieb tiegħu illi 21 minn 24 Deputat tal-PN kienu lesti jinfuraw lil Borg Olivier illi jekk ma jirreżenjax isibu kap ieħor huma.

Għal darb’oħra, din hija simili ta’ sitwazzjoni li kienet qed iseħħ fil-PN sa ġimagħtejn ilu u li din il-gazzetta rrapportat dwarha.

Dawn id-Deputati kienu lesti li jaqblu mal-Gvern ta’ Mintoff fuq ċerti punti u kienu qed jibżgħu wkoll minn xenarju fejn il-Kostituzzjoni tkun tista’ tinbidel b’maġġoranza sempliċi u allura Mintoff ikun jista’ jagħmel dak li jrid.

Borg Olivier kien jaħseb li dak ta’ Mintoff kien biss ‘bluff’ u li ma kienx se jasal ibiddel il-mod kif tinbidel il-Kostituzzjoni.

Kuntrarjament għall-maġġoranza assoluta tal-Grupp Parlamentari tiegħu stess, Borg Olivier kien isostni illi l-Kostituzzjoni kienet approvata mill-poplu fir-referendum tal-Indipendenza li ntrebaħ minn dawk li kienu favur il-viżjoni.

Hu jsostni illi biex tinbidel il-Kostituzzjoni jeħtieġ isir referendum mill-ġdid.

Imma mbagħad, tkompli tirrakkonta l-bijografija ta’ Borg Olivier, meta kien qed jiddiskuti l-kwistjoni ma’ Mintoff aċċetta li jsiru tibdiliet imma li dawn jidħlu wara l-elezzjoni tal-1976, sabiex l-elezzjoni tkun bħal donnha referendum fiha nnifisha dwar l-istess tibdil fil-Kostituzzjoni.

Din il-proposta li ma kinitx diskussa minn qabel, ma tantx għoġbot lin-naħa tal-PN u Guido De Marco kien wera dan biċ-ċar lil Borg Olivier.

Fit-12 ta’ Diċembru, ittieħed il-vot u l-maġġoranza kbira tad-Deputati Nazzjonalisti ħadu pożizzjoni kontra l-kap tagħhom en masse.

Minn 27 Deputat tal-PN kien Ġorġ Borg Olivier flimkien ma’ ħuh Paul Borg Olivier, neputih Albert Borg Olivier De Puget, Alex Cachia Zammit, Joseph Cassar Galea u Alfred Bonnici li vvutaw mal-Kap tal-PN.

Fost dawk li ma vvutawx mal-Kap tal-PN u tal-Oppożizzjoni kien hemm George Hyzler, Ugo Mifsud Bonnici, Ċensu Tabone, Eddie Fenech Adami, George Bonello Du Puis u Anton Tabone, ilkoll Deputati li saru Ministri taħt Gvernijiet Nazzjonalisti ta’ Eddie Fenech Adami.

Minkejja li ma qabilx Borg Olivier xorta ħa l-ġurament lejn il-Kostituzzjoni.

Jingħad illi waqt li qed jieħu dan il-ġurament lejn il-Kostituzzjoni l-ġdida sostna l-kliem ‘salv il-validità tagħha’.

Mhux ċar għalfejn qal dan Borg Olivier imma forsi ried illi jitfakkar li minkejja l-ġurament xorta baqa’ xetikku ta’ ħidmet Mintoff bil-vot ta’ Deputati tiegħu li prattikament ħassru l-Kostituzzjoni tal-Indipendenza.

Ma riedx isir President tar-Repubblika

Il-bijografija ta’ Borg Olivier tirrakkonta kif De Puget kien qal lil Borg Olivier illi dawk li kienu se jivvutaw kontrih fuq il-Kostituzzjoni Repubblikana kienu lesti illi jipproponuh għall-President tar-Repubblika ladarba l-PN ikun fil-Gvern.

De Puget qal hekk lil Henry Frendo “Meta l-poteri fil-PN bdew jagħmlu pressjoni fuqu biex iċedi t-tmexxija, ippruvajt nikkalma s-sitwazzjoni billi għidtlu li huma kellhom l-intenzjoni li jagħtuh il-Presidenza tar-Repubblika malli l-partit jieħu l-poter.

Hu mill-ewwel wieġeb li qatt mhu se jaċċetta l-presidenza...”

Għall-fini ta’ dan l-artiklu rriċerka ttieħdet minn dawn il-Kotba: L-Elezzjonijiet f’Malta 1849-1992 – fatt u Ċifi (Michael J Schiavone).

Patrijott Liberali Malti (Henry Frendo).

Elezzjonijiet Ġenerali 1992-2003 (Michael J schiavone)


Skaduti: Kummiedja ħelwa għall-familja kollha

Il-kummiedja teħodna f’dar antika li kienet ilha żmien ma tintuża...

Konna qed nieħdu flixkun birra bejn il-ħbieb meta kif spiss jiġri kelma ġġib lill-oħra u nibtet l-idea li jeħtieġ li ntellgħu produzzjoni flimkien… Jien u l-ħabib tiegħi Renzo Bonello.

“X’naqbdu nagħmlu?” staqsejna lil xulxin… Kummiedja, għax in-nies iħobbu, u għandhom bżonn, jidħku.

Hawnhekk twieldet l-idea tal-kummiedja ‘Skaduti’; kummiedja li jekk tkun suċċess, kif fil-fatt nemmnu li se tkun, beħsiebna nkomplu sena wara l-oħra bil-karattri li fiha li żgur se jsiru popolari ma’ min ġej jaraha.

Il-kummiedja teħodna f’dar antika li kienet ilha żmien ma tintuża, iżda fil-preżent, koppja għadhom jiżżewġu jirranġawha u jiddeċiedu li jmorru joqogħdu fiha.

Marjanu jkun irid jagħti sorpriża lil Carol li se ssir martu, u jqabbad lil Bruno, ħu l-għarusa, biex isiblu dar mill-isbaħ u wara li jiżżewweġ jeħodha toqgħod fiha.

Li ma jafx Marjanu huwa li Bruno huwa imbruljun tal-prima klassi u se jivvinta minn kollox biex jisloħ kemxa tajba lil Marjanu!

Povru Marjanu… li ma jafx ukoll huwa li l-kunjata tiddeċiedi li tmur toqgħod magħhom għax ma tridx titlaq lit-tifla!

Din id-dar iġibuhielu lukanda,  kulħadd dieħel u ħiereġ!

Iżda l-ikbar problema hija li ma jafux li din id-dar hija misterjuża u hemm ħaddieħor jgħix!

Min huma dawn?

Skaduti hija kummiedja ħelwa għall-familja kollha li nissuġġerixxu li ħadd ma jitlef għax se tkun mimlija daħk u divertiment għall-familja kollha!

Dati:

2 u 3 ta' Frar

Post:

L-Istitut Kattoliku - Furjana

Biljetti minn


Il-każini tal-banda għadhom rwol intrinsiku – dak li jkunu nukleu kulturali ħaj fi ħdan il-lokalitajiet tagħna - Owen Bonnici

30 każin tal-banda ibbenefikaw minn €150,000 permezz ta’ fond immexxi mill-Għaqda Każini tal-Banda u l-Kunsill Malti għall-Arti, fi ħdan il-Ministeru għall-Ġustizzja, Kultura u Gvern Lokali.

Dan il-fond, li hu disponibbli għat-tieni sena konsekuttiva, għandu l-għan li jsaħħaħ ix-xogħol li jsir mill-każini tal-banda, li għandhom parti importanti fil-komunitajiet tagħna, kif ukoll iservu ta’ ċentri kulturali għal attivitajiet.

Il-Ministru għall-Ġustizzja, Kultura u Gvern Lokali Owen Bonnici li kien preżenti għal din iċ-ċerimonja rrefera għall-importanza ta’ inizjattivi ta’ din is-sura.

“Il-każini tal-banda għadhom rwol intrinsiku – dak li jkunu nukleu kulturali ħaj fi ħdan il-lokalitajiet tagħna.

Dawn jorganizzaw attivitajiet kulturali matul is-sena kollha u jkomplu jżommu t-tradizzjonijiet lokali li huma parti essenzjali mit-tessut kulturali u soċjali ta’ pajjiżna.”

“Apparti dan, il-każini tal-banda għandhom rwol komunitarju importanti li jservu ta’ pont għall-kultura u l-arti.

Aħna kommessi bis-sħiħ li nkomplu nagħtu l-appoġġ tagħna għal dawn it-tip ta’ inizjattivi minħabba li jservu ta’ pjattaforma li tkompli ssaħħaħ it-tradizzjonijiet tagħna, kif ukoll is-settur kulturali, filwaqt li jkomplu jagħmluh aktar aċċessibbli,” stqarr il-Ministru Bonnici.

Dan il-fond kien disponibbli għall-każini tal-banda ta’ Malta u Għawdex li kienu rreġistrati bħala organizzazzjonijiet volontarji u kienu konformi mal-Att ta’ Organizzazzjonijiet Volontarji sad-data ta’ għeluq tal-applikazzjonijet.

Iċ-Chairman Eżekuttiv tal-Kunsill Malti għall-Arti Albert Marshall qal li, “bħala parti mill-impenn fit-twettiq ta’ programm agressiv favur l-inklussività u d-demokratizzazzjoni tad-distribuzzjoni tal-fondi pubbliċi, il-Kunsill Malti għall-Arti jfittex li jagħmel kuntatti sodi mal-komunitajiet lokali, il-każini tal-banda u l-organizazzjonijiet volontarji, u jħeġġiġhom jipparteċipaw attivament fil-proċess tal-għoti ta’ fondi għat-twettiq tal-proġetti kulturali tagħhom.”

L-għan ewlieni ta’ dn il-proġett kien it-tnedija ta’ skema ta’ fondi li tipprovdi lill-kazini tal-banda rispettivi b’appoġġ għall-inizjattivi u l-proposti tagħhom stess.

Dawn inkludew restawr ta’ oġġetti/opri  li għandhom fis-sede uffiċjali tagħhom bħal arkivji mużikali u strumenti antiki, u t-tisħiħ ta’ tagħlim mużikali fi ħdan l-organizzazzjoni b’assistenza għas-surmastrijiet u għalliema permezz ta’ programmi ta’ taħriġ f’istituzzjonijiet edukattivi ta’ livell terzjarju f’pajjiżna.

Il-każini tal-banda kienu eleġibbli japplikaw ukoll għal fondi biex jirrestawraw u jsaħħu l-infrastruttura li permezz tagħha jistgħu jagħmlu l-ambjenti tat-tagħlim u eżekuzzjoni mużikali aktar professjonali, isaħħu s-sistemi amministrattivi interni li huma prinċiparjament relatati mal-mużiċisti, u l-implimentazzjoni ta’ proġetti innovattivi li bihom il-każini tal-banda jkunu jistgħu jespandu l-attività mużikali tagħhom f’Malta u lil hinn minnha.

Kull każin tal-banda seta’ japplika għall-proġett li jiswa €5,000 jew €10,000; l-għotjiet koprew 85 fil-mija jew 75 fil-mija tal-ispejjeż tal-proġett rispettivament.

Il-proġetti ta’ profitt ma kinux eliġibbli.

Lista ta’ benefiċjarji:

Soċjetà La Stella Levantina, Banda Santa Marija, Ħ’Attard

Għaqda Banda Żejtun, Żejtun

Għaqda Karmelitana Banda Queen Victoria, Żurrieq

Għaqda Mużikali Santa Marija, Ħal Għaxaq

Soċjetà Filarmonika, L-Unjoni, Ħal Luqa

Soċjetà Mużikali Beland, Żejtun

Soċjetà Santa Marija u Banda Re Ġorġ V, Mqabba

Għaqda Mużikali Sant Elena, Birkirkara

Għaqda Mużikali Imperial, Mellieħa

Għaqda Mużikali Banda San Filep, Ħaż-Żebbuġ

Soċjetà San Pawl Banda Konti Ruġġieru, Rabat, Malta

Soċjetà Filarmonika La Vittoria, Mellieħa

Soċjetà Filarmonika Stella Maris, Tas-Sliema

Soċjetà Filarmonika, Santa Marija, Żebbuġ, Għawdex

Soċjetà Filarmonika San Pietru Banda Birżebbuġa , Birżebbuġa

Għaqda Filarmonika Prince of Wales Own, Birgu

Peace Band Club, Naxxar

Soċjetà Mużikali San Ġużepp, Ħal Kirkop

Għaqda Mużikali San Leonardu, Ħal Kirkop

Ċirkolo San Giuseppe Filarmonika Sagra Famiglia, Kalkara

Soċjetà Mużikali Madonna tal-Ġilju, Mqabba

Soċjetà Filarmonika Nicolo Isouard, Mosta

Għaqda Mużikali San Ġużepp, Ħal Għaxaq

Soċjetà Mużikali Santa Katarina, Żurrieq

Għaqda Mużikali u Soċjali Madonna tal-Karmnu Fgura, Fgura

Għaqda Mużikali Marija Bambina, Banda Vittorja, Naxxar

Għaqda Mużikali San Ġorġ Martri, Ħal Qormi

Każin Banda San Pawl, Ħal Safi

Għaqda Mużikali Sant’Anna, Marsascala

Għaqda Mużikali San Ġiljan, San Ġiljan


€3 miljuni oħra lit-Technoline, kumpanija ffurmata b'self mill-VGH

Fl-istess ġurnata li d-Deputat Prim Ministru u Ministru għas-Saħħa Chris Fearne qal li ma jaqbel xejn mal-kuntratt esklussiv iffirmat bejn il-VGH u t-Technoline Ltd, għax-xiri tat-tagħmir mediku għall-Isptar Ġenerali ta’ Għawdex u għall-Isptarijiet San Luqa u Karin Grech, il-kumpanija ta’ Ivan Vassallo kienet qed tingħata żewġ kuntratti, b’valur totali ta’ €3.2 miljun, għal tagħmir mediku fil-Paola Hub.

Il-gazzetta ILLUM qed tiżvela dan fid-dawl tal-fatt li fl-aħħar jiem ġie żvelat u kkonfermat li Ivan Vassallo kien xtara lit-Technoline wara li ssellef mingħand is-sidien tal-Vitals Global Health Care, liema kumpanija kellha tbigħ, wara ftit xhur biss, il-konċessjoni tat-tliet sptarijiet lil Steward Health Care.

Id-dettalji tat-tenders..

It-tender (CT3090/2017), maħruġ mill-Ministeru għas-Saħħa fi Frar tas-sena li għaddiet u li l-kuntratti dwaru ngħataw il-Ħamis li għadda, kien dwar tagħmir mediku, li jinkludi apparat tal-IT li jaħdem “b’enerġija effiċjenti,” u “tagħmir anċillari” ieħor għall-hub mediku l-ġdid f’Raħal il-ġdid.

Dan it-tender, li għalih japplikaw fondi Ewropej, kien maqsum f’erba’ lots, bi tnejn minnhom (l-ewwel u r-raba’) jintrebħu mit-Technoline.

L-ewwel lot (€3,166,527) li rebaħ Vassallo kien jinkludi tagħmir li jintuża waqt l-operazzjonijiet u l-kura intensiva, u t-tieni wieħed (€37,084) kien dwar tagħmir ieħor (point of care equipment) li jintuża mill-infermiera għall-kura tal-pazjenti.

It-tieni lot ma ntrebaħ mill-ebda kumpanija, filwaqt li t-tielet lot intrebaħ minn AM Mangion Ltd għall-valur ta’ €92,268.

Anke jekk it-Technoline għandha kull dritt titfa’ l-offerta tagħha u tintgħażel għax l-offerta tagħha tkun l-aħjar waħda, fornitur ta’ tagħmir mediku u sors ta’ din il-gazzetta insista li mat-Technoline ma sarx hemm kompetizzjoni.

“Tenders kbar jinħarġu apposta, bi speċifikazzjonijiet preċiżi u b’tali mod li jintrebħu minn Ivan Vassallo,” allega s-sors.

“Jien sirt nifraħ anke jekk imqar nirbaħ tender ta’ €2,000.”

Dwar dan, din il-gazzetta ppruvat tagħmel kuntatt ma’ Ivan Vassallo iżda minkejja d-diversi tentattivi, is-segretarja tal-kumpanija dejjem qaltilna li Vassallo huwa indispost.

Minkejja li ħallejna l-kuntatt tagħna, sal-ħin tal-pubblikazzjoni, Vassallo baqa’ ma kellimx lill-gazzetta.

Il-Ministru Fearne jirrispondi...

Intant din il-gazzetta bagħtet numru ta’ mistoqsijiet lill-Ministru Chris Fearne.

L-ewwel nett staqsiet jekk fid-dawl tal-fatt illi nhar il-Ħamis huwa kkritika l-ftehim tat-Technoline mal-VGH, kellux imqar jagħmel referenza għall-fatt li dakinhar stess hu kien qed jgħaddi żewġ kuntratti ta’ €3 miljuni lit-Technoline.

L-ILLUM staqsiet ukoll jekk fid-dawl ta’ stejjer li jitfgħu lit-Technoline f’dell ikrah iħossx li kien jagħmel aktar sens jistenna l-investigazzjoni dwar il-kuntratt tal-VGH li beda hu stess tispiċċa.

Fearne beda billi ċċara li l-kuntratt kien ftehim purament bejn żewġ operaturi privati “li fih il-Gvern m’għandu ebda involviment.”

Huwa kompla jgħid illi l-Gvern ma jistax jindaħal fil-proċess tal-għoti tat-tenders.

“L-għoti tat-tenders kollha tal-Paola Hub saru wara proċess ta’ sejħa kompetittiva li saret skont il-liġi.

Fil-fatt huwa kontra kull prassi ta’ governanza tajba li politiku jindaħal jew jipprova jinfluwenza proċess kompetitiv ta’ tenders.”

Steward beħsiebha ‘tbiddel’ il-ftehim

Intant, il-gazzetta ILLUM staqsiet lil Steward Health Care jekk dak żvelat fl-aħħar jiem hux se jkollu impatt fuq l-iskrutinju li qed tagħmel fuq il-kuntratt iffirmat bejn il-VGH u t-Technoline.

Għalkemm ma kkonfermatx kelma b’kelma dak li qal il-Ministru Fearne, jiġifieri li Steward qed jaħdmu biex dan il-kuntratt ikun maħlul malajr kemm jista’ jkun, kelliema għal Steward saħqet li se jkun hemm bidliet fil-ftehimiet eżistenti.

L-istess kelliema saħqet li l-kumpanija Technoline hija stabbilita u ta’ min jafdaha għax ilha snin tipprovdi faċilitajiet u tagħmir għall-isptarijiet Maltin inkluż it-tliet sptarijiet li tmexxi hi.

“Filwaqt li nantiċipaw xi tibdiliet fil-ftehim eżistenti, nistennew li nkomplu naħdmu magħhom fil-futur ukoll,” kompliet tgħidilna.

Mitluba tiċċara jekk it-tibdiliet hux se jkollhom impatt fuq l-esklussività li sa issa tgawdi minnha t-Technoline, kif qal il-Ministru Fearne, il-kelliema qalet biss li minħabba ċ-ċokon tas-suq lokali, Steward Health Care ma tista’ telimina lil ħadd, anke għax ċertu tagħmir ikun iġibu fornitur wieħed biss.

Il-kelliema kkonfermat ukoll li ħafna mill-iskrutinju li kienet qed tagħmel fuq il-kuntratti kollha li ffirmaw tal-VGH, fil-21 xahar li għamlu jmexxu t-tliet sptarijiet, huwa komplut, iżda hemm kuntratti oħra, aktar kumplessi, li l-iskrutinju dwarhom għadu għaddej.

X’konna nafu sa issa dwar it-Technoline?

Il-VGH kienet fdat lit-Technoline b’kuntratt esklussiv għax-xiri tat-tagħmir mediku fit-tliet sptarijiet li ħadet f’idha minn Ġunju 2016.

Dan kien ifisser li kumpaniji oħra li wkoll jipprovdu tagħmir mediku, jekk riedu jbigħu lill-VGH jew issa lil Steward, l-ewwel iridu jgħaddu minn taħt idejn it-Technoline, kompetitur tagħhom.

Is-sid ta’ din il-kumpanija huwa Ivan Vassallo.

Qabel ma l-kumpanija ntgħażlet mill-VGH, Vassallo kien marketing manager tagħha, iżda fi ftit xhur, l-istess Vassallo, permezz tal-kumpanija Gateway Solutions, kien xtara lit-Technoline, bl-assi kollha tagħha, mingħand iż-żewġ sidien oriġinali.

(Ara l-kaxxi l-oħra.)

X’ġie żvelat dwar it-Technoline?

Kien is-sit Shift News li żvela kif kienu s-sidien tal-VGH li ffinanzjaw ix-xiri tal-kumpanija Technoline għal €5.14-il miljun.

Fi ftit kliem, f’Diċembru tal-2016, ftit xhur qabel ma l-VGH tat il-kuntratt esklussiv lit-Technoline, €5.14-il miljun għaddew mingħand Vitals Procurement f’Jersey għal għand il-kumpanija Gateway Solutions Ltd u li permezz tagħha, Ivan Vassallo xtara t-Technoline.

Is-sidien ta’ Vitals Procurement huma Evergreen Global Ventures, News Horizons Investments u Mount Everest Investments, kumpaniji f’Jersey,  li fost is-sidien tagħhom hemm Ray Tumuluri u Shaukat Ali.

Mid-dokumenti ppubblikati jirriżulta li dan is-self kien deskritt bħala ‘convertible note,’ jiġifieri seta’ jinbidel f’ishma fil-kumpanija Gateway Solutions.

Effettivament dan ifisser li s-sidien tal-Vitals, meta jridu jistgħu jibdlu dan is-self f’ishma u jieħdu f’idhom lit-Technoline.

Ivan Vassallo kif wieġeb?

Intant, fi stqarrija ppubblikata din il-ġimgħa, Technoline kkonfermat li Vassallo xtara l-kumpanija permezz ta’ self li l-kumpanija Gateway Solutions ħadet mingħand il-VGH.

F’din l-istqarrija, Vassallo ċaħad kategorikament dak li ntqal mill-Kelliema tal-Oppożizzjoni Jason Azzopardi u Beppe Fenech Adami, u insista li t-Technoline la hija tal-VGH, la ta’ Steward, u tal-ebda individwu relatat mal-Gvern.

“L-uniku Sid Benefiċjarju kemm ta’ Gateway Solutions Ltd. u anke ta’ Technoline Ltd huwa Ivan Vassallo,” tisħaq l-istqarrija.

Dwar l-esklussività mogħtija mill-VGH lit-Technoline, l-istqarrija tiċħad li b’xi mod jew ieħor kien hemm monopolju u tisħaq li l-kumpanija dejjem ħadmet ma’ distributuri oħra għal dak mitlub mill-VGH jew Steward.

Dan anke jekk fornituri u sorsi li tkellmu mal-gazzetta ILLUM dejjem ikkritikaw dan il-kuntratt u saħqu li dan huwa każ ċar ta’ kunflitt ta’ interess.

X’kienet żvelat il-gazzetta ILLUM?

Fit-18 ta’ Frar li għadda, il-gazzetta ILLUM kienet żvelat kif bejn Ottubru tal-2013 u Mejju tal-2014, il-Gvern xtara b’aktar minn €3.6 miljun f’apparat mediku għall-Isptar Ġenerali ta’ Għawdex.

Dan l-apparat u miljuni ta’ ewro f’tagħmir ieħor fit-tliet sptarijiet kienu nbiegħu lil VGH għal €1.

Sorsi li kienu tkellmu mal-gazzetta ILLUM spjegaw kif minkejja li t-tagħmir mediku li xtara l-Gvern fl-2013 u fl-2014 kien għadu “fi stat tajjeb” il-kumpanija Technoline tqabbdet mill-VGH biex tbiddel ammont minn dan l-apparat.

Dan il-punt kien tqajjem ukoll mis-sit Lovin Malta li kien staqsa lil Ivan Vassallo jekk hux minnu li t-Technoline biegħet ‘blood counter’ u pprovdiet ieħor minkejja li dan ilu tliet snin li nxtara.

Vassallo ma kienx wieġeb.

X’kuntratti rebħet it-Technoline fl-aħħar sena?

F’Ottubru, il-konsorzju Ergon —Technoline JV jirbħu tender ta’ €22.2 miljun għall-bini tal-Paola Hub


Il-Maltin jemmnu li l-iskejjel mhux jipprovdu biżżejjed edukazzjoni dwar l-olokawst

IIbieraħ tfakkret waħda mill-akbar tebgħat fl-istorja tal-umanità: l-olokawst. Minkejja li għaddew ’il fuq minn 70 sena, is-sentiment kontra l-Lhud għadu jimmanifesta ruħu f’forom differenti. L-ILLUM tagħti ħarsa lejn stħarriġ tal-Ewrobarometru li jistħarreġ il-perċezzjoni tal-Ewropej dwar l-anti semitiżmu. X’jaħsbu l-Maltin?

X’jaħsbu l-Maltin?

L-olokawst.

Seħħ aktar minn 70 sena ilu, iżda l-ġrajja għadha tkexkex u tnikket lil kull min jisma’ u jaqra dwarha.

F’sentejn, bejn l-1942 u l-1945, mas-sitt miljun Lhudi u Lhudija nqatlu fuq ordni ta’ Adolf Hitler, f’attentat iddisprat biex jiknes darba għal dejjem il-popolazzjoni Lhudija minn fuq wiċċ id-dinja.

Ilbieraħ, kif isir kull sena, din il-ġrajja sewda fl-istorja tal-umanità qed terġa’ tiġi mfakkra mhux biss biex jitfakkru dawk il-miljuni ta’ persuni innoċenti li nqatlu minħabba r-regħba ta’ persuna iżda anke għax illum, aktar minn 70 sena wara, l-anti semitiżmu għadu jimmanifesta ruħu f’forom differenti.

L-edukazzjoni hija meqjusa bħala fattur importanti għall-prevenzjoni tal-anti semitiżmu.

Anke jekk l-olokawst jibqa’ wieħed mill-aktar fatturi storiċi magħrufa tat-Tieni Gwerra Dinjija, 55% tal-Maltin jaħsbu li l-iskejjel mhux jipprovdu biżżejjed edukazzjoni u informazzjoni dwar il-ġrajja tal-olokawst.

Fil-fatt, meta mqabbla mal-bqija tal-pajjiżi membri tal-Unjoni Ewropea, il-Maltin kienu l-inqas li jaħsbu li l-iskejjel madwar Malta u Għawdex jipprovdu biżżejjed edukazzjoni dwar dan il-ġenoċidju.

Minkejja dan, fost il-Maltin li ħadu sehem fi stħarriġ speċjali tal-Ewrobarometru,  kienu ż-żgħażagħ l-aktar li wrew it-tħassib dwar l-antisemnitiżmu.

Fost dawk li għandhom bejn il-15 u l-24 sena, 36% wieġbu li l-anti semitiżmu huwa problema f’Malta, filwaqt li 34% jemmnu li dan is-sentiment kontra l-Lhud żdied fl-aħħar ħames snin.

Il-maġġoranza tal-Ewropej jikkunsidraw l-anti semitiżmu bħala problema

Dan l-istħarriġ ta ħarsa lejn il-perċezzjoni tal-Ewropej dwar l-anti semitiżmu u dan wara li fl-10 ta’ Diċembru li għadda, l-Aġenzija għad-Drittijiet Fundamentali tal-Unjoni Ewropea ppubblikat stħarriġ li wera kif il-Lhud madwar l-Unjoni Ewropea jesperjenzaw sentimenti ta’ mibegħda li jżommuhom lura milli jħossuhom komdi jesponu l-identità tagħhom.

“L-anti semitiżmu jibqa’ jippersisti fl-Unjoni Ewropea u spiċċa biex sar normalizzat,” jgħid dan l-istħarriġ.

Fil-fatt, dan l-aħħar Ewrobarometru wera li l-maġġoranza tal-Ewropej jemmnu li l-anti semitiżmu huwa problema f’pajjiżhom.

Iżda jekk il-Maltin kienu l-inqas li jaħsbu li l-iskejjel qed jipprovdu biżżejjed tagħrif dwar l-olokawst, il-maġġoranza tal-istess persuni li wieġbu dan l-istħarriġ qalu li ma jaħsbux li l-anti-semitiżmu huwa problema f’Malta.

Għal din il-mistoqsija, 18% ta’ dawk li ħadu sehem wieġbu li l-anti-semitiżmu huwa problema f’Malta, filwaqt li dan ma tantx jinkwieta lil 68% tal-Maltin.

Meta mistoqsija jaħsbux li l-antisemitiżmu żdied fl-aħħar ħames snin, 58% wieġbu li baqa’ l-istess, 6% qalu li naqas filwaqt li 17% jemmnu li żdied.

13% tal-Maltin imħassba dwar l-anti semitiżmu fuq l-internet

L-istħarriġ staqsa wkoll lill-Ewropej jekk jaħsbux li f’pajjiżhom forom differenti ta’ anti semitiżmu huma problema.

Il-forom moderni ta’ anti semitiżmu li stħarreġ dwarhom l-Ewrobarometru huma: iċ-ċaħda li fil-fatt seħħ il-ġenoċidju, l-anti semitiżmu fuq l-internet u l-midja soċjali, vandaliżmu ta’ bini u istituzzjonijiet Lhud, ostilità fil-konfront tal-Lhud, tkissir ta’ ċimiterji Lhud, attakki fiżiċi fuq il-Lhud, anti semitiżmu fl-iskejjel u fl-universitajiet, fil-ħajja politika u fil-midja.

Forsi jidhru esaġerati, jew xi ħaġa tal-passat tant li 7% biss tal-Maltin wieġbu li dawn huma problema f’Malta, iżda kieku wieħed kellu jħares lejn il-medja ta’ kif wieġbu ċ-ċittadini mit-28 pajjiż membru, 48% ta’ dawk li ħadu sehem urew it-tħassib tagħhom dwar dawn il-manifestazzjonijiet tal-anti semitiżmu.

Franza kienet fuq nett tal-lista.

75% tal-Franċiżi huma mħassba dwar dawn il-forom ta’ anti semitiżmu.

Fl-Iżvezja, fid-Danimarka, fl-Italja, fil-Belġju u fl-Irlanda aktar minn nofs ta’ dawk li ħadu sehem ukoll jemmnu li l-anti-semitiżmu għadu qawwi f’pajjiżhom.

Fl-Iżvezja, jirriżulta li 79% ta’ dawk li ħadu sehem huma mħassba dwar il-fatt li ħafna Żvediżi lesti jmeru l-istorja u ċ-ċifri u jiċħdu li l-olokawst fil-fatt seħħ.

Fost il-forom ġodda ta’ anti semitiżmu, il-kummenti kontra Lhud fuq l-internet u l-midja soċjali, kienu l-aktar li wrew tħassib dwarhom il-Maltin (13%).

Mill-banda l-oħra, 6% ta’ dawk li ħadu sehem fl-istħarriġ huma mħassba dwar dawk il-Maltin bħalhom li jiċħdu l-olokawst.

Kont taf li ċ-ċaħda tal-olokawst reat kriminali?

U int taf jekk f’pajjiżna ċ-ċaħda tal-olokawst u l-inċitament tal-vjolenza u l-mibegħda kontra l-Lhud humiex meqjusa bħala reati kriminali?

F’Malta, il-maġġoranza ta’ dawk li ħadu sehem wieġbu li ma għandhomx idea.

32% wieġbu le u 27% iva meta mistoqsija dwar jekk f’Malta hawnx liġi li tikkriminalizza l-vjolenza jew il-mibegħda kontra l-Lhud.

Mistoqsija jekk f’Malta ċ-ċaħda tal-olokawst hijiex reat kriminali, 38% wieġbu le u 16% iva.

Il-bqija wieġbu li ma jafux.

U l-kunflitt fil-Lvant Nofsani kien jinfluwenza l-perċezzjoni fuq il-Lhud?

L-istħarriġ staqsa wkoll lill-Maltin u lill-Ewropej kemm jaħsbu li huma infurmati tajjeb jew le dwar l-istorja, it-tradizzjonijiet u l-prattiċi Lhud.

5% biss tal-Maltin wieġbu li huma “infurmati tajjeb,” u dan poġġa lil Malta isfel nett tal-lista.

Ħafna, meta jiftakru fil-Lhud, l-ewwel ħaġa li tiġih f’moħħu huwa l-Kunflitt fil-Lvant Nofsani.

F’dan l-istħarriġ, 20% tal-Maltin qalu li dan il-Kunflitt għandu effett dirett fuq kif wieħed iħares lejn il-Lhud, filwaqt li 60% wieġbu li għalihom dan ma jagħmel l-ebda differenza.

Għall-kuntrarju, meta wieħed iqabbel it-28 pajjiż membru flimkien, jirriżulta l-maġġoranza tal-Ewropej, jew 54%, jaħsbu li l-kunflitt fil-Lvant Nofsani jinfluwenza xi ftit jew wisq il-perċezzjoni fuq il-Lhud.

Ta’ min wieħed isemmi li fis-6 ta’ Diċembru li għadda, il-Kunsill Ewropew addotta dikjarazzjoni b’mod unanimu dwar il-ġlieda tal-anti semitiżmu.

Din id-dikjarazzjoni tistieden lill-Istati Membri tal-Unjoni Ewropea u lill-Kummissjoni Ewropea biex jieħdu passi konkreti biex jipproteġu aħjar il-komunità Lhudija fl-Ewropa u jkomplu l-ġlieda tagħhom kontra l-anti semitiżmu.

L-istħarriġ fi ftit kliem


Riesaq lejn tmiemu l-Każ Kostituzzjonali li Delia fetaħ dwar Egrant

Adrian Delia qed jinsisti li għandu jingħata kopja sħiħa tal-inkjesta Egrant

Il-Każ Kostituzzjonali li fetaħ il-Kap tal-Oppożizzjoni Adrian Delia, li fih qed jinsisti li jingħata kopja tar-rapport sħiħ dwar l-inkjesta Egrant, riesaq lejn tmiemu hekk kif iż-żewġ partijiet qablu li ma għandhomx aktar evidenza x’joffru lill-Qorti.

Delia fetaħ dan il-każ wara li kienu ppubbliklati l-konklużjonijiet tal-Maġistrat Aaron Bugeja f’Lulju li għadda.

Tul dawn l-aħħar xhur sar magħruf li hemm aktar persuni, apparti l-Prim Ministru li għandhom kopja sħiħa tar-rapport, il-Prim Ministru dejjem insista li lest jippubblikaha minkejja l-parir oppost tal-Avukat Ġenerali.

Delia kien talab lill-Avukat Ġenerali biex jingħata kopja bħala Kap tal-Oppożizzjoni iżda dan irrifjuta, b’Adrian Delia jisħaq li dan qed ixekkel il-ħidma tiegħu bħala Kap tal-Oppożizzjoni u qed ipoġġih fi żvantaġġ politiku.

Intant, dalgħodu, l-avukati Vincent Galea u Andre Portelli, li qed jidhru għal Delia, infurmaw lill-Imħallef Robert Mangion li ma għandhom l-ebda evidenza oħra x’jippreżentaw.

L-Avukat Victoria Buttigieg, li qed tidher għall-Uffiċċju tal-Avukat Ġenerali qal l-istess.

Il-każ ikomplu fil-11 ta’ Marzu u fil-ħmistax li ġejjin, iż-żewġ partijiet, għandhom ċans jagħmlu l-aħħar sottomissjonijiet.

Aqra aktar dwar dak li ħareġ tul dan il-każ:

L-Avukat Ġenerali jgħid li l-Ministru Bonnici wkoll ingħata l-inkjesta sħiħa dwar Egrant

Apparti l-Kummissarju, erba' uffiċjali tal-Korp għandhom kopja tar-rapport Egrant

'Qatt ma qrajt ir-rapport...dejjem imxejt mal-konklużjonijiet' - Kurt Farrugia

'Qed tistaqsu l-mistoqsijiet lili meta jiena u marti l-vittmi' - Joseph Muscat


Il-kandidati għall-Parlament Ewropew jistgħu jirriklamaw fuq l-istazzjonijiet tar-radju

L-Awtorità tax-Xandir se tkun qed tħaddem din l-iskema bi prova għax-xahar ta' Frar

L-Awtorità tax-Xandir qed tawtorizza lill-istazzjonijiet tar-radju biex jagħtu spazju lill-kandidati għall-Parlament Ewropew li jkunu jixtiequ jirriklamaw, bi ħlas, laqgħat ta’ informazzjoni  li jkunu ser itellgħu jew jorganizzaw.

Fi stqarrija, l-Awtorità tax-Xandir qalet li qed tagħmel dan bis-saħħa ta’ Paragrafu 1 tat-Tielet Skeda tal-Att dwar ix-Xandir, bil-għan li l-kandidati kollha ikollhom aktar opportunitajiet biex jikkomunikaw il-messaġġ tagħhom lill-elettorat.

Din l-iskema tibda bi prova mill-1 ta’ Frar 2019 u tispiċċa fit-28 ta’ Frar.  Wara tmiem l-ewwel xahar l-Awtorità se tkun qed tikkunsidra t-tiġdid tal-iskema skont il-każ.

Din l-iskema se tkun qed titħaddem b’ċerti kundizzjonijiet ta’ garanzija u trasparenza li ġew ikkomunikati bħala Direttiva lill-istazzjonijiet tar-radju nazzjonali kollha.

Dawk il-kandidati interessati, għandhom jikkomunikaw direttament ma’ l-istazzjon jew stazzjonijiet fejn jixtiequ jippromwovu l-l-laqgħat ta’ informazzjoni tagħhom.

Id-dettalji ta’ l-iskema huma wkoll disponibbli pubblikament fuq is-sit elettroniku tal-Awtorità tax-Xandir.


Il-PD jipproponi kompetizzjoni ta' ideat dwar il-breakwater ta' Marsalforn

...dan wara li d-disinn propost ma tantx niżel tajjeb ma' bosta persuni

Il-Partit Demokratiku qed jipproponi kompetizzjoni miftuħa għall-ideat dwar il-breakwater ta’ Marsalforn u dan wara li d-disinn li qed ikun propost ma tantx niżel tajjeb ma’ bosta.

Filwaqt li insista li jaqbel mal-breakwater, il-PD saħaq li d-disinn propost ma jirrispettax il-karattru ta’ Marsalforn u l-identita Għawdxija u jiffoka aktar fuq l-iżvilupp ta’ bajja artifiċjali, aktar sunbeds u l-kwalita tal-baħar.

Fi stqarrija, il-Kap tal-PD saħaq li din il-kompetizzjoni għandha titmexxa minn panel ta’ esperti u disinjaturi, kemm dawk lokali u anke internazzjonali u tkun ibbażata fuq studji ambjentali u oħrajn.


Il-President Coleiro Preca bi kliem ta' tifħir għall-President Erdoğan

Bħalissa, il-President Coleiro Preca tinsab waqt żjara statali fit-Turkija

Il-President ta’ Malta Marie-Louise Coleiro Preca kellha kliem ta’ tifħir għall-President Tork Recep Tayyip Erdoğan hekk kif bħalissa tinsab għal żjara statali fit-Turkija.

Waqt konferenza tal-aħbarijiet fil-Palazz Presidenzjali f’Ankara, il-President Coleiro Preca faħħret lill-President Tork għall-inizjattivi tiegħu, biex fi kliemha, it-Turkija għandha rwol importanti bħala “katalista tas-sigurtà u l-paċi,” fir-reġjun

Faħħritu wkoll għax fi kliemha, il-Gvern Tork qed jagħti appoġġ lil miljuni ta’ refuġjati u persuni oħra li qed ifittxu l-ażil u insistiet li t-Turkija qed isservi ta’ eżempju għall-fatt li fil-kriżi tal-immigrazzjoni għażlet it-triq umanitarja aktar mill-gwadann politiku.

Kompliet tgħid li din iż-żjara statali, l-ewwel waħda minn President Malti, għandha toffri opportunità għaż-żewġ pajjiżi biex ikabbru r-relazzjoni u l-koperazzjoni tagħhom għall-ġid soċjo-ekonomiku.

Iż-żewġ Presidenti tkellmnu wkoll fuq diversi setturi oħra li fihom il-pajjiżi jistgħu jaħdmnu flimkien, inkluż is-servizzi finanzjarji, it-teknoloġija tal-blockchain, l-edukazzjoni, is-servizzi tas-saħħa, il-farmaċewtika, it-turiżmu, il-kostruzzjoni, l-infrastruttura, l-enerġija alternattiva, is-servizzi tal-avjazzjoni u anke t-tagħlim tal-Ingliż u lingwi oħra.

Apparti minn hekk, il-President Coleiro Preca saħqet li l-Gvern Malti se jibqa’ jagħti l-appoġġ għad-djalogu bejn it-Turkija u l-Unjoni Ewropea u tibqa’ temmen li t-Turkija għandha tkun parti mill-Unjoni Ewropea.


Illum hawn 6,000 persuna inqas bla xogħol mill-2013 - Il-Gvern

'Mill-bidla fil-Gvern, bħala medja, kull jumejn ħames persuni li kienu qiegħda sabu xogħol'

"F’Diċembru li għadda, in-numru ta’ persuni fuq ir-reġistru tal-qgħad kien 1,765, jiġifieri l-inqas livell mindu bdew jinġabru dawn il-figuri fis-snin sittin."

Hekk sostna l-Gvern fi stqarrija dwar il-qgħad skont l-aħħar ċifri.

Imqabbel ma’ sena ilu, l-qgħad naqas b’402 persuna, filwaqt li meta mqabbel ma’ Marzu 2013 in-numru ta’ nies jirreġistraw huwa 5,585 inqas.

Dan ifisser li n-numru ta’ dawk jirreġistraw huwa inqas minn kwart dak li kien fi żmien il-bidla fil-gvern fl-2013.

"Mill-bidla fil-Gvern, bħala medja, kull jumejn ħames persuni li kienu qiegħda sabu xogħol.

B’kuntrast, matul il-ħames snin tal-gvern preċedenti, bħala medja, kull jumejn persuna iktar kienet tispiċċa tirreġistra," sostniet l-istess stqarrija.

It-tnaqqis qawwi fil-qgħad qed jinħass l-aktar fost iż-żgħażagħ.

F’din l-eta kien hemm tnaqqis ta’ 1,050 persuna qiegħda mill-bidla fil-gvern fl-2013.

Miżuri bħall-garanzija għaż-żgħażagħ sa issa naqqset in-numru ta’ żgħażagħ jirreġistraw b’84%.

"Mill-bidla fl-amministrazzjoni kien hemm ukoll tnaqqis ta’ 2,105 persuna f’dawk qiegħda ta’ età ta’ 45 sena jew aktar.

Dan ifisser li, għal kull għaxar persuni ta’ din l-età li kienu qiegħda fl-2013, illum hemm tlieta."


Ħaddiem iweġġa' b'makkinarju fil-Freeport

Il-każ seħħ ftit qabel nofsinhar br-raġel isofri ġrieħi gravi

Raġel ta’ 60 sena qed isofri minn ġrieħi gravi wara li weġġa’ fil-Freeport.

Il-każ seħħ ftit qabel nofsinhar meta r-raġel kien qed jagħmel xi xogħlijiet fuq makkinarju.

Ir-raġel ittieħed immedjatament Mater Dei għall-kura.

Il-Pulizija għadha qed tinvestiga l-każ.


17-il eks ħaddiem tat-Tarzna jieħdu €3,000 kull wieħed f'kumpens għax mardu bl-asbestos

Għalkemm ħadd minnhom ma kellu kanċer, dawn l-eks impjegati kollha jbatu minn qtugħ ta' nifs

17-il eks impjegat tat-Tarzna se jkunu qed jingħataw €3,000 bħala kumpens mingħand il-Gvern minħabba li għamlu żmien twil esposti għall-asbestos.

Hekk iddeċidiet il-Qorti dalgħodu wara li dawn l-eks impjegati, li wħud minnhom ma għadhomx ħajjin, kienu tellgħu l-Qorti lid-Direttur Ġenerali tas-Saħħa Pubblika, lill-Kap Eżekuttiv tal-Awtorità għas-Saħħa u s-Sigurtà fuq il-Post tax-Xogħol u lill-Avukat Ġenerali, jisħqu li kienu esposti għal dan il-materjal perikoluż, mingħajr l-ebda protezzjoni.

Dan il-każ spiċċa quddiem l-ogħla Qorti, bl-Imħallef Anna Felice tintalab tiddikajra li meta l-awtoritajiet fallew milli jipprovdu sistema sigura fuq il-post tax-xogħol, dawn kienu qed jiksru d-drittijiet fundamentali tal-bniedem, inkluż id-dritt tal-ħajja.

Id-Difiża saħqet li ma kienx hemm biżżejjed evidenza li l-asbestos kien l-uniku raġuni għall-problemi ta’ saħħa li kellhom dawn il-persuni.

Il-Qorti nnutat li ħadd minn dawn l-eks ħaddiema ma kellhom kanċer, iżda kellhom kundizzjonijiet oħra, inqas serji, inkluż qtugħ ta' nifs, liema kundizzjonijiet huma kkawżati bl-asbestos.

L-ewwel liġi li tipproġeti lill-ħaddiema minn dan il-materjal kienet introdotta fl-2003, iżda l-importazzjoni tiegħu twaqqfet fl-1980.

Fid-deċiżjoni tagħha, l-Imħallef saħqet li l-Gvern suppost kien ilu jaf mis-snin sebgħin bil-perikli kkawżati mill-asbestos u allura kellhom jittieħdu l-prekawzjonijiet kollha.

Fid-dawl ta’ dan kollu, il-Qorti ordnat li dawn, jew il-familja tagħhom, jingħataw €3,000 kull wieħed f’kumpens.


Tifel ta' 8 snin jinstab jgħix f'dar maħmuġa li nbidlet f'ħanut tad-droga

Żewġt aħwa ta' 18 u 22 sena ġew arrestati minnufih

Ilbieraħ filgħaxija l-Pulizija arrestat żewġt aħwa żgħażagħ ta' 18 u 22 sena wara rejd li sar f'residenza fi Triq Santa Tereża f'Birkirkara fejn instabu diversi qratas tad-droga lesta biex tiġi ttraffikata.

Fir-residenza, il-Pulizija sabet ukoll mara ta' 44 sena, flimkien ma' binha ta' 8 snin.

Minħabba l-kundizzjonijiet iġeniċi ħżiena tal-post u anke għax it-tifel kien kontinwament espost għad-droga, issejħu professjonisti mill-Aġenzija Appoġġ biex jieħdu ħsieb lit-tifel.

Il-Pulizija waslet għal dan l-arrest wara li nnutat diversi żagħżagħ dieħla u ħierġa f'din ir-residenza f'ħinijiet differenti tal-ġurnata.

Fir-residenza nstabu ammont ta' droga lesta biex tiġi ttraffikata, fosthom droga sintetika, qratas tal-kannabis u ammont ta' pinnoli ecstacy flimkien ma' ammont ta' flus kontanti.

Fil-post instabu wkoll xi arloġġi li għadu għaddej l-istħarriġ dwarhom.


Sospiżi l-azzjonijiet tal-pompi tal-petrol...għada laqgħa ma' Joe Mizzi

...il-GRTU sostniet illi jekk ma jintlaħaqx qbil għada ma teskludix li terġa tibda b'azzjoni industrijali

Il-GRTU ħabbret li l-istazzjonijiet tal-pompi tal-petrol iddeċidew li l-azzjonijiet li qed jieħdu se jkunu temporanjament sospiżi, pendenti l-laqgħa li ser ssir għada bejn uffiċċjali tal-GRTU u l-Ministru għall-Enerġija Joe Mizzi.

Il-GRTU irrimarkat fi stqarrija li l-pompi tal-petrol jixtiequ ikunu tal-inqas inkonvenjent għall-konsumatur u fl-istess ħin juru rieda tajba biex jaslu fid-diskussjonijiet li ser isiru għada.

"L-azzjonjiet qed jiġu sospiżi għalissa u mhux eskluż li jekk id-diskussjonijiet ma jwasslux fi ftehim, l-pompi tal-petrol jiddeċiedu li l-azzjonijiet ikomplu", temmet tgħid l-union.


Ittra 'faxxista' titlob lid-Deputati tal-PN ikeċċu lill-'klikka tal-kukkudrilli'

Dan is-sit jista' jiżvela ittra bi kliem aħrax ħafna li qed titqassam fil-Partit Nazzjonalista u li qed titlob għat-tkeċċija ta' dawk id-Deputati li qed jeħduha kontra l-Kap tal-Partit Nazzjonalista.

Sors li għadda din l-ittra lis-sit

illum.com.mt

qal illi d-Deputati tal-PN irċevewha f'darhom, jiġifieri minn bagħat din l-ittra kellu l-indirizz ta' kull Deputat.

L-ittra, li għal ħafna drabi issejjaħ lil dawk kontra Delia bħala 'kukkanja kukkudrilli' jew 'kukkanja kodarda', hija ffirmata minn anonimu li jsejjaħ lilu nnifsu 'Chairman għad-Djalogu għas-Sewwa'.

L-ittra għandha l-emblema tal-Faxxisti fl-ewwel paġna tagħha.

Il-preżenza tal-ittra u l-fatt li din qed titqassam mad-Deputati tal-PN, fost oħrajn, kien ikkonfermat ma' dan is-sit mill-kelliem għall-Partit Nazzjonalista.

Lejn l-aħħar tal-ittra l-anonimu faxxist jagħmel appell biex dawn il-kukkudrilli jitkeċċew minn kull kariga fil-partit; "Nesiġu li dawn il-kukkudrilli li fil-fatt huma l-akbar kompliċi tal-Partit Laburista u li għamilna għomorna nikkumbattu kontrieh jitneħħew minn kull kariga fil-partit u jitwaqqaf tribunal li jeżamina lil kull wieħed u waħda minnhom bil-ħsieb li min qed jitradixxi lill-partit jitkeċċa minnufih.

U jingħata f'idejn il-membri biex jiddisponi minnhom.

Hu imperattiv li l-awtorità tal-kap tiġi rikonoxxuta u infurzata fuq kulħadd mingħajr eċċezzjoni," tgħid l-ittra.

L-ittra tgħid ukoll li sar kuntatt, fosthom ma' Antonio Tajani, biex ikun infurmat dwar dak li qed iseħħ fil-partit.

L-istess awtur sostna illi dawk ta' kontra Delia huma "attakki vili" minn "manigoldi".

Huma tefgħu wkoll il-ħtija tal-ippublikar tal-filmati fuq dawn "il-kukkudrilli".


Ħaddiem iweġġa' wara li waqa' għoli fid-Depot

Il-każ seħħ dalgħodu għall-ħabta tal-ħdax u nofs

Ħaddiem qed isofri minn ġrieħi gravi wara li waqa' għoli fil-Kwartieri Ġenerali tal-Pulizija.

Mill-ewwel informazzjoni, jirriżulta li r-raġel, Taljan ta' 50 sena, kien qed jagħmel xi xogħlijiet meta għal xi raġuni waqa' għal isfel.

Il-każ seħħ għall-ħabta tal-11:30am.

Fuq il-post issejħet ambulanza li ħadet lill-ħaddiem Mater Dei.


'Il-Kummissjoni Ewropea ċċertifikat dak li jgħid il-PN dwar il-bejgħ tal-passaporti'

Il-PN  jagħmilha ċara...li l-bejgħ tal-passaporti li daħħal il-Gvern Laburista ġab miegħu bosta riperkussjonijiet serji' - Karol Aquilina

"Il-Kummissjoni Ewropea llum ċċertifikat dak li l-Partit Nazzjonalista ilu jgħid, jiġifieri li l-bejgħ tal-passaporti qed iġib miegħu riskji kbar li qed jipperikolaw ir-reputazzjoni ta' pajjiżna" Hekk sostna d-Deputat tal-Partit Nazzjonalista Carol Aquilina b'reazzjoni għal rapport li kien ippublikat mill-Kummissjoni Ewropea dwar l-iskemi ta' ċittadinanza madwar l-Unjoni Ewropea.

Minkejja li l-Kummissjoni Ewropea m'għandhiex dritt twaqqaf pajjiżi bħal Malta milli jkollhom skemi ta' ċittadinanza, l-istess rapport xorta kien eku tal-Kummissarju  Ewropew Věra Jourova li qalet illi skemi bħal dawn huma riskju għall-istati membri u l-Unjoni Ewropea, inkluż f'termini ta' sigurtà, ħasil ta' flus, korruzzjoni u nuqqqas ta' osservanza tar-regoli tal-UE u l-evażjoni tat-taxxa.

Intqal fir-rapport, illi l-UE se tkun qed tħares lejn bilanċ ta' sigurtà għal dawn l-iskemi, inkluż ir-riskji li dawn jistgħu jġibu magħhom.

"Il-Partit Nazzjonalista jagħmilha ċara li r-reputazzjoni ta' Malta qatt ma kienet taħt il-lenti fil-passat u li l-bejgħ tal-passaporti li daħħal il-Gvern Laburista ġab miegħu bosta riperkussjonijiet serji minħabba n-nuqqas ta'

due diligence

tajjeb li qed isir fuq min qed japplika biex jixtri ċ-ċittadinanza Maltija," sostna Aquilina.

Huwa kompla jgħid li għalhekk il-PN qed jinsisti mal-Gvern li għandu jieħu l-passi kollha meħtieġa sabiex jissalvagwardja isem pajjiżna u r-reputazzjoni tagħna biex ma ssirx aktar ħsara lill-investiment.

"Il-Partit Nazzjonalista jibqa' kontra l-bejgħ taċ-ċittadinanza u se jibqa' jagħmel pressjoni kbira fuq il-Gvern biex jiġu mħarsa setturi relatati bħalma huwa s-settur tas-servizzi finanzjarji li joffri eluf ta' postijiet tax-xogħol lill-professjonisti u ż-żgħażagħ."

'Delia jrid ireġġa l-arloġġ lura' - Partit Laburista

Intant fi tweġiba l-Partit Laburista sostna, il-kontra tal-Partit Nazzjonalista, li bir-rapport tagħha Kummissjoni Ewropea fil-fatt iżola lill-PN.

"Dan għax minkejja d-diversi suġġerimenti li saru mill-Kummissjoni Ewropea l-istituzzjoni Ewropea mkien m’għamlet bħal Adrian Delia u qalet li programmi simili m’għandhomx jeżistu.

Minflok saru sensiela ta’ rakkomandazzjonijiet li l-Gvern Malti diġa’ ddikjara li jaqbel magħhom."

"Il-Partit Nazzjonalista ta’ Adrian Delia jrid ireġġa’ l-arloġġ lura billi jimmina programm li qed ikun ta’ benefiċċju ekonomiku għall-pajjiżna," sostna l-Partit Laburista.


Il-proġett tal-pipeline tal-gass: L-istudji ta’ qiegħ il-baħar waslu biex jiġu konklużi

Matul dawn it-taħdidiet, id-delegazzjoni tar-Reġjun ta’ Sqallija ġiet informata li l-istudji ta’ qiegħ il-baħar waslu biex jiġu konklużi...

Il-Ministru għall-Enerġija u l-Immaniġġjar tal-Ilma Joe Mizzi mexxa taħdidiet mal-President tar-Reġjun ta’ Sqallija Sebastiano Musumeci fejn ġie diskuss il-progress fl-istudji preparatorji tal-proġett tal-

gas

pipeline

bejn Malta u Sqallija.

Ġew diskussi wkoll il-passi li jmiss f’dan il-proġett biex l-implimentazzjoni tiegħu tkompli miexja skont id-dati stabbiliti u b’koperazzjoni sħiħa mar-Reġjun ta’ Sqallija.

Il-Ministru Mizzi enfasizza l-impenn tal-Gvern Malti biex dan il-proġett jiġi implimentat bl-inqas impatt possibbli u rringrazzja lil Musumeci għall-kollaborazzjoni sħiħa li l-Gvern Malti qed isib mill-entitajiet reġjonali ta’ Sqallija fl-iżvilupp ta’ dan il-proġett.

Id-diskussjonijiet iffukaw ukoll fuq opportunitajiet ta’ proġetti u inizjattivi bilaterali fil-qasam tal-immaniġġjar tal-ilma, l-użu effiċjenti tal-enerġija u l-enerġija rinovabbli.

B’riżultat ta’ dan, delegazzjoni teknika mill-Ministeru għall-Enerġija u l-Immaniġġujar tal-Ilma se tiltaqa’ ma’ rappreżentanti tekniċi mir-Reġjun ta’ Sqallija biex jiġu identifikati inizijattivi ta’ prijorità għal Malta u Sqallija.  Id-diskussjonijiet enfasizzaw l-importanza ta’ dawn l-inizjattivi bilaterali biex tkompli tissaħħaħ il-koperazzjoni bejn iż-żewġ gżejjer.


Missier u iben jinżammu arrestati wara li weġġgħu student u għalliema

“L-intenzjoni ma kinitx li ssir ħsara lill-għalliema"

Missier u iben qed jinżammu taħt arrest preventiv, wara li tressqu b'arrest il-Qorti akkużati li attakkaw u kkaġunaw feriti ħfief lill tifel ta' 15 -il sena u żewġt għalliema wara argument it-Tnejn fl-iskola Santa Clara ġewwa Pembroke.

Il-missier huwa membru tal-forzi armati ta' Malta.

Iż-żewġt irġiel kienu akkużati wkoll li kisru l-paċi pubblika u li qalu kliem oxxen u indeċenti fil-pubbliku.

L-avukat ta’ difiża qal li, “kien l-ġuvni ta’ 15 -il sena li pprova jattakka lil missier u għalhekk l-akkużat intervjena biss biex jissepara l-ġlied."

Fuq l-akkuża li wettaq reat li kellu d-dmir li jipprevjeni bħala membri tal-forzi armati, l-avukat sostna li d-dmirijiet ta‘ suldat huma differenti minn dawk ta' Pulizija u li mhux kull uffiċjal pubbliku kellu l-istess dmirijiet.  Żied jgħid li "kull persuna involuta kienet tat ix-xhieda tagħha,  għalhekk  ma kien hemm l-ebda riskju li tbagħbis bix-xhieda.”

L-avukat tad-difiża qal ukoll li l-akkużat kien għamel dikjarazzjoni li tispjega kollox, “l-intenzjoni ma kienitx li ssir ħsara lill-għalliema.”

Minkejja t-talbiet tad-difiża, l-Qorti ordnat li l-akkużati jinżammu taħt arrest.

Waqt dan l-inċident, il-Malta Union of Teachers (MUT) fi stqarrija issotni illi ilha tirrepeti l-istess affarijiet għal darba, darbtejn dwar is-sigurtà fl-iskejjel "u sfortunatament dawn l-inċidenti qed juru li għandna raġun."


Konrad Mizzi jwaqqa' l-libelli li fetaħ dwar il-Panama Papers u ħasil ta' flus

Il-Ministru Konrad Mizzi jwaqqa' l-libelli dwar l-allegazzjonijiet ta' ħasil ta' flus permezz tal-kumpanija fil-Panama, li kienet tiegħu

Fi stqarrija ilejla l-Ministru Konrad Mizzi ħabbar illi se jwaqqa' l-libelli kontra dawk kollha li għamlu allegazzjonijiet dwar l-użu ta' kumpanija fil-Panama li kien fetaħ hu.

L-istqarrija tgħid li "fid-dawl tar-rifjut tal-allegazzjonijiet mill-Qorti tal-eks Kap tal-PN Simon Busuttil u l-MEP Nazzjonalista David Casa, l-Ministru Mizzi jinnota illi issa kien determinat li m'hemm ebda prova li ssostni l-allegazzjonijiet li saru fuqu."

U allura  se jwaqqa' l-libelli li kien fetaħ kontra dawk kollha li għamlu akkużi kontrieh dwar il-Panama Papers u l-kumpanija li kien fetaħ hemmhekk.

Huwa qal illi ma tagħmlix sens, fid-dawl tad-deċiżjonijiet tal-Qorti li qed jgħid illi juru li m'hemm ebda prova kontrieh, li jmexxi skont il-liġi tal-midja kontra dawn it-tnejn.

"Għalhekk Mizzi se jwaqqa' diversi libelli," tħabbar fl-istqarrija.

Konrad Mizzi qal illi minkejja li dawk li għamlu l-akkużi jistgħu jifirħu li mhux se jġorru l-ispiża monetarja "tal-gideb ... huwa ċar li tilfu l-kredibilità politika tagħhom."

Il-libelli jitrattaw allegazzjonijiet li l-kumpanija Hearnville Inc, li kienet kumpanija fil-Panama tal-Ministru Mizzi, kienet qed tintuża għal skopijiet ta' ħasil ta' flus.


Filmat | Mater Dei bblukkat bit-traffiku; Adrian Delia jmur u jagħmel filmat

Adrian Delia jisħaq li dan huwa inaċċettabbli u talab lill-Gvern biex jieħu azzjoni

Kienu diversi dawk li lmentaw, anke ma' dan is-sit, bit-traffiku li dalgħodu nġabar biswit l-Isptar Mater Dei.

Il-Kap tal-Oppożizzjoni Adrian Delia kien fi triqtu biex jara pazjent meta waqaf u ppubblika filmat qasir li fih saħaq li huwa inaċċettabbli li fl-10:00am, it-triq li tagħti lejn Mater Dei u anke ċ-Ċentru tal-Onkoloġija kienet imwaħħla bit-traffiku.

Fi kliemu biex wieħed jasal mill-Bypass ta' Birkirkara sal-entratura ta' Mater Dei qed jieħu madwar 20 minuta.

Temm jisħaq li l-Gvern għandu jieħu azzjoni.

Din il-gazzetta staqsiet persuni li jgħaddu ta' spiss minn din it-triq u saħqu li għalkemm illum inġabar it-traffiku din it-triq mhijiex xi waħda traffikuża u normalment it-traffiku, anke jekk ġieli bil-mod, jimxi u jgħaddi.

53 Likes, 1 Comments - Adrian Delia (@adriandelia_pn) on Instagram: "Stretchers in the corridors Waiting in the lobbies Stuck in traffic Welcome to Mater Dei 10am..."


Sewwieq ta' mutur iċċertifikat mejjet fuq il-post wara inċident fl-Imsida

Sewwieq ta' mutur tilef ħajtu traġikament matul il-lejl li għadda meta tilef il-kontroll tal-vettura u ħabat ma' trakk li kien ipparkjat.

L-inċident seħħ għall-ħabta tal-erbgħa fi Triq il-Wied tal-Imsida, Birkirkara.

Fuq il-post ssejaħ tim mediku mill-isptar Mater Dei sabiex jassisti lill-vittma, raġel ta' 41 sena.

Is-sewwieq tal-mutur ġie iċċertifikat mejjet fuq il-post.

Bil-każ ġie infurmat il-Maġistrat tal-Għassa li ordna li ssir inkjesta u ħatar diversi esperti sabiex jassistuh.

L-investigazzjonijiet tal-Pulizija għadhom għaddejjin.


Schembri jiftaħ protest ġudizzjarju biex jieħu xogħlu lura mal-AFM

L-eks membru tal-AFM li tkeċċa wara filmat li ttella' fuq il-midja soċjali jitlob illi jingħata xogħlu lura wara illi tkeċċa

Godwin Schembri, l-eks membru tal-Forzi Armati ta' Malta (AFM) li tkeċċa wara filmat li ttella' fuq il-midja soċjali (dwaru jilmenta dwar grada u juża lingwaġġ goff) jixtieq illi jingħata xogħlu lura.

Fi protest ġudizzjarju li ressaq dalgħodu permezz tal-avukati tiegħu Joe Giglio u Mario Spiteri, Schembri argumenta illi d-deċiżjoni biex jitneħħa mill-armata kienet "diskriminatorja" u "sproporzjonata".

Il-filmat li fih jidher hu ma kienx intenzjonat għall-konsum pubbliku.

Minkejja dan iżda, ġie mxerred fuq il-Whatssapp u fuq diversi siti soċjali oħrajn.

Schembri l-ewwel kien iddixiplinat internament imma mbagħad mkeċċi mill-AFM ukoll.

Fil-protest Schembri jitlob li d-deċiżjoni li l-impjieg tiegħu jkun itterminat tkun mibdula.